qundao/data-zh-poetry huggingface dataset:
嘗雲安麴米春
作者：鄧深
朝代：宋

名自雲安已久傳，未嘗先覺口流涎。
三杯通道正須此，一盞醺人今信然。
取醉間關憐杜老，聞香比擬憶蘇僊。
豈知閒散江湖客，快飲瞿唐灧澦邊。
夏日寓山齋
作者：鄧深
朝代：宋

山齋長夏斷過從，掃地長教塵滅蹤。
松架青毛雲翳日，扇摇白翅雪生風。
書床琴匣時相近，茶鼎燻爐間自供。
心地清凉無熱惱，炎天直與冷秋同。
夔府長至諸州之酒畢集每品嘗之或有味而無香或有香而無色月湖一日命酒匠置大甕悉以酒投其中而和之不費麯糵逡巡而化洗盞一吸奇絕出於意外于是從新封泥名之曰十州春請以七言賦之
作者：鄧深
朝代：宋

樽中賢聖雜然陳，點化須臾清且醇。
味壓宜城九醞酒，名高夔府十州春。
投丸仙子難爭手，合麯香山未盡神。
從事有靈應自慶，而今十部萃吾身。
夜興
作者：鄧深
朝代：宋

官舍渾如僧舍幽，爐香靜坐興悠悠。
一窗燈火鳴蛩夜，千里湖山落鴈秋。
只恐有詩成筆下，自餘無事到心頭。
何妨信手翻書卷，不限更深困即休。
夢回
作者：鄧深
朝代：宋

日日風吹雨，秋深寒氣催。
簷聲中夜斷，月色上窗來。
冷砌蟲吟穩，幽屏蝶夢回。
明朝應露重，晚菊正宜開。
官舍梅樹
作者：鄧深
朝代：宋

東風慰寂寞，花到階前樹。
一枝花十餘，一樹枝四五。
妙處在不多，酴醾更屏護。
半開半未開，十分好態度。
去年初來時，愛此當庭戶。
便指爲紅梅，試問何以故。
入簷一枝低，偃亞復數處。
有是好風骨，他木安敢許。
逮至臘前後，梅開不擇所。
此獨未有芽，春信來何暮。
時著手摩挲，切勿爲文具。
相勞雖無酒，典衣吾有取。
因循及初春，椒萼纔可數。
慫恿荷微暖，紅英忽然吐。
驚喜出不料，遶翫遂成屢。
頳頰人共憐，慚顔我自誤。
著眼未分明，殆須捲簾顧。
昔嘗笑北人，渾作杏花睹。
認桃無綠葉，吾不事斯語。
吾本待以梅，恨不辨紅素。
見花乃識花，康節應笑汝。
宜春解纜
作者：鄧深
朝代：宋

江迥晨光獨早回，放船東下興悠哉。
西風嫋嫋携將去，細雨冥冥看得來。
宿長湖尾
作者：鄧深
朝代：宋

古木侵沙路，柴門引竹籬。
山低秋水闊，天遠夕陽遲。
杳杳來鴻鴈，翩翩下鷺鷥。
漁舟何處宿，橫笛未休吹。
寄別國清月老
作者：鄧深
朝代：宋

珍重國清老，由來隱薜蘿。
詩清堪供佛，禪定已降魔。
不向名山住，其如講席何。
無心聊一出，餘論自相多。
別去今逾遠，後期難重過。
丁寧一句子，還肯寄來麽。
寄徐廣文
作者：鄧深
朝代：宋

自我還荒徑，知君返寓居。
秋來曾醉否，月下有詩無。
兩地成千里，相看不一書。
可能忘舊債，五字當追須。
寄曾德廣
作者：鄧深
朝代：宋

懶慢多違俗，尋常倦作書。
分襟還許久，爲况定何如。
鴻鴈秋風冷，梧桐夜雨疏。
相如病好否，何日過吾廬。
寄月湖先生兼簡渭叟
作者：鄧深
朝代：宋

山莊杖屨飽相從，每月須拚十日中。
鼎足三人同宿留，甕頭一盞奉從容。
別來不隔千山月，舊賞難乘兩腋風。
更想先生新活計，烟波別業興方濃。
寄清曠兄弟
作者：鄧深
朝代：宋

一別春三見，相思日幾回。
自離夔府後，已過岳陽來。
寒食還虛度，酴醾幸晚開。
到時猶可及，應得共銜盃。
寄題真樂齋
作者：鄧深
朝代：宋

魚潜深淵水，鳥巢茂林枝。
潜者忘於淵，洋洋縱尾鰭。
巢者忘於林，飛鳴唯所宜。
莊周嘆從容，未免惠子疑。
師曠豈知聲，繆以占齊師。
彼各有真樂，果孰得而窺。
陋巷顔氏子，簞瓢甘忍饑。
陶潜怕折腰，素琴絃不施。
其樂可聞歟，夫蓋默識之。
非絲亦非竹，且復非蛾眉。
譬如執熱者，灑然濯凉颸。
又如渴不禁，快飲清江湄。
當其得意時，何以富貴爲。
手舞而足蹈，誠不之自知。
自知猶不可，人胡可度思。
君闢真樂齋，我賦真樂詩。
寫詩聊寄意，名齋儻在斯。
置之勿復道，焚香誦楚詞。
寄饒雲叟
作者：鄧深
朝代：宋

別來每辱遺雙鯉，頗怪吾儂不作書。
非爲廣文官獨冷，自緣中散性常疏。
靜暉待月昏鐘後，制勝登高曉雨餘。
正憶去年同此會，只今相望問何如。
寄麻姑山李元禮
作者：鄧深
朝代：宋

不見山中客，還經四度春。
近聞歸舊隱，真箇是閒人。
吹髮松風迥，當軒琴月新。
懸知心更靜，夢不到紅塵。
寓寧庵縱步
作者：鄧深
朝代：宋

野潤雨初歇，曉陰雲未開。
訪君行李處，許我杖藜來。
及到田家問，還聞轍跡回。
西風黄葉下，悵望立蒼苔。
山莊冰壺避暑
作者：鄧深
朝代：宋

偏屋支巖穩，斜廊引路通。
虛明疑貯月，凄冷自迎風。
六月尤宜此，紅塵不到中。
灑然無熱惱，坐我廣寒宮。
山莊石室清坐
作者：鄧深
朝代：宋

時登大石樓，雅愛小石室。
欠伸欲打頭，睡卧可舒膝。
明潔意自寬，深沉境逾寂。
藏春絕嚴風，生秋無畏日。
天設世莫知，神工鬼有力。
幼輿飽丘壑，馬融富書籍。
洞門何嘗扃，俗客自滅跡。
誰歟助微吟，幽蟲聲唧唧。
山齋早起
作者：鄧深
朝代：宋

推枕凌晨起，添衣奈冷何。
新霜浮瓦薄，缺月挂簷多。
野燒猶殘焰，鄰雞尚凍歌。
撥灰添宿火，一快爇松柯。
峽江
作者：鄧深
朝代：宋

擊電浮霜浪作堆，峽江試險眼初開。
常驚四畔山圍繞，不見中間水去來。
石出多奇吾甚愛，舟移太疾首頻回。
瀕涯穩處憑誰問，我欲其間作釣臺。
巖石山鼓
作者：鄧深
朝代：宋

有字留詩錦，無皮入藥囊。
同堅唯鐵杖，易穴豈藜床。
况有千年潤，能添六月凉。
因巖作書院，馳譽比衡陽。
市橋成次韻
作者：鄧深
朝代：宋

雷雹平時生馬蹄，偶衝暴漲去難追。
一年病涉愁無奈，今日安行喜可知。
虹飲江頭愁雨霽，龍橫水面暮雲垂。
却憐舟楫無人渡，借我江心理釣絲。
忘歸
作者：鄧深
朝代：宋

端能來作棲霞侶，從他浮世悲今古。
翻憐春色滿天台，劉阮掉頭留不住。
感懷·其一
作者：鄧深
朝代：宋

舊日城壕興，真成一夢間。
伯倫墳上土，叔子望中山。
落日難留戀，孤雲自往還。
秋風吹杖屢，回首涕空潸。
感懷·其二
作者：鄧深
朝代：宋

一棹載愁歸，翩翩旅旐飛。
鶺鴒空自急，鴻鴈失相依。
水澀灘膠艇，風斜雨濕衣。
感時無意緒，佇立暮烟霏。
憫松
作者：鄧深
朝代：宋

誰借毛錐千字力，曲留髯叟百年身。
未能晦蹟終難保，樗櫟林間是散人。
懷清曠兄弟
作者：鄧深
朝代：宋

可觀閣上借牀眠，明月清風不用錢。
會面向來無空日，離羣何事有經年。
相望千思江湖地，正坐三秋風雨天。
耿耿青燈空透影，可堪新雁一聲傳。
懷清曠兄弟
作者：鄧深
朝代：宋

殘臘迎除夕，新春接上元。
常時陪內集，排日醉芳樽。
歲月驚殊俗，關山隔故園。
談邊應記我，頻嚏怪黄昏。
戲留友人把酒
作者：鄧深
朝代：宋

柳還飛絮春餘幾，幸有清樽可共持。
今我未眠卿莫去，古人皆飲子休辭。
探禹穴
作者：鄧深
朝代：宋

禹穴鎮名山，神龍夙呵衛。
告成餘此跡，天地相終始。
昔在紹興中，弔古先君子。
探穴勇躋攀，慨嘆不能已。
援筆賦會稽，兼述風土美。
趨庭童丱時，誦之能略記。
頗識尋幽趣，便有東遊志。
道路阻且長，日月疾難恃。
此興墮渺茫，轉燭逾三紀。
兩年寓臨安，相隔纔一水。
登覽似可期，特未敢必耳。
今年正月末，乃不料行止。
雲隨渡江風，身著千巖裏。
借問自何方，可訪夏后氏。
或指高峰云，近在十五里。
是日天氣清，好風濯衣袂。
興來不假懶，偕行二三子。
猶子試上庠，邂逅亦能侍。
呼舟汎鏡湖，肌膚撲空翠。
新荷點青錢，魚行不相避。
水凈無波濤，曾不踰時至。
捨棹叩仙扉，宮額賜龍瑞。
古道怪松引，重門老柏倚。
苔徑稍深登，曲折窮幽邃。
巨石忽在眼，不與他石類。
勢壓千萬山，魑魅敢睥睨。
人言爲洞天，我忻識勝地。
當中生裂紋，舊傳有深閟。
重玄鎖關鑰，莫測神靈意。
戀戀不能去，而有感于己。
平生喜搜訪，幽山殆有契。
何以俛仰間，來遊者三世。
先賦那敢攀，靈光誠自愧。
强裁五言詩，未能無習氣。
詩成不須寫，阿龜聊復識。
接天閣爲武將榮叔賦
作者：鄧深
朝代：宋

山色渾連水，波光總映空。
捲簾秋雨後，注目夕陽中。
低下翩翩鷺，斜行點點鴻。
去天應尺五，歸去會乘風。
摘橘
作者：鄧深
朝代：宋

久矣經霜白，全然映日黄。
仰頭忻自摘，流齒愜新嘗。
未抵千奴利，應堪四老藏。
猶勝橘洲上，滅跡不聞香。
散花之室六言·其一
作者：鄧深
朝代：宋

無動現身說法，毗耶到處爲家。
誰識逢場作戲，從教現女散花。
散花之室六言·其二
作者：鄧深
朝代：宋

本有獻花佛事，何妨乞食歌姬。
若了悟不住相，斯參透無言師。
新灘阻風
作者：鄧深
朝代：宋

高浪驚人處，新灘復眼中。
雖無曳尾淖，奈有打頭風。
秉燭破春闇，看山坐雨濛。
終朝收足坐，兀兀與僧同。
施食
作者：鄧深
朝代：宋

它鄉身總健，每食飯何如。
一飽寧無限，三人動有餘。
嬌鴉來木杪，喜鵲下庭除。
施食僧家事，何妨領略渠。
早梅
作者：鄧深
朝代：宋

荒村野水小春時，縱有梅開人未知。
幾度携筇無覓處，今朝映竹忽橫枝。
脫非入骨清香動，恐被傳神淡墨欺。
酸意中含和鼎實，相期遠到誦黄詩。
早秋
作者：鄧深
朝代：宋

風入題詩葉，清音已奏商。
夜來堪簡冊，客至便衣裳。
次第征鴻到，還令團扇藏。
人情兼物意，殊覺漫炎凉。
春夜次韻答肯堂兄
作者：鄧深
朝代：宋

天賦疏慵性，身將四十年。
逢歡開口笑，遇醉倒頭眠。
世事多翻覆，時光易變遷。
置之無足校，五字要清圓。
春寒
作者：鄧深
朝代：宋

二月寒如臘，群芳凍未芽。
有人能剪水，無樹不飛花。
終不禁風暖，難教带月華。
却還桃李徑，次第散晴葩。
春雪
作者：鄧深
朝代：宋

勾芒新政讓玄冥，一雪填門訝許平。
不夜乾坤月留照，無塵世界玉裝成。
如何辨認梅花發，只得誇張柳絮輕。
數片簷前休掃去，且留窗下快書生。
晚坐散花之室
作者：鄧深
朝代：宋

官居無處寄幽棲，洞戶深沉坐最宜。
靜撥爐薰挹香氣，間論畫壁數花枝。
蟲鳴頗似雁來後，果熟還如鶯老時。
吹徹角聲巫峽晚，片雲催雨更催詩。
晚春
作者：鄧深
朝代：宋

雨催柔綠上桑枝，新霽浮雲未盡歸。
寂寂簾櫳留燕舞，陰陰楊柳護鶯衣。
莫于綺席嫌籌併，已覺青春作鳥飛。
滿徑落花愁踏損，羊欣切勿款柴扉。
晚秋懷社中諸子
作者：鄧深
朝代：宋

池塘水落倒枯荷，橘綠橙黄晚菊多。
日暖懷沙鼈衷甲，霜清奔火蟹橫戈。
如今時節從來好，得醉工夫似舊麽。
儻有征鴻過巫峽，待憑詩句問如何。
晨雪渡洑陂
作者：鄧深
朝代：宋

竹外楊枝學小梅，竹間茅屋白皚皚。
撐舟獨擁蓑衣出，堪畫何須待晚來。
書事
作者：鄧深
朝代：宋

柱礎晝生水，雲雷暮出山。
天時已秋杪，氣候尚春間。
月湖山谷勸耕次韻
作者：鄧深
朝代：宋

皂蓋朱幡遊近郭，野桃山杏炫紅旂。
看看新燕啣泥候，恰恰鳴鳩喚雨時。
未用經丘思靖節，何妨學稼許樊遲。
老農應悉使君意，六勸傳教到處知。
月湖新得浮石巖
作者：鄧深
朝代：宋

月湖先生樂山水，搜奇曾不遠千里。
那知去郭三牛鳴，浮石巖中晦佳致。
神剜鬼劃有許工，天墜地出知幾世。
平時樵徑所不由，一旦屐齒胡爲至。
由來絕景難久藏，竟須好事與經始。
見之三歎欲忘歸，市以千金不惜費。
公之得此真無價，我亦聞之喜不寐。
朝來幽事頗相關，乘興縱觀約聯騎。
霜明日暖馬蹄輕，曾不踰時即其地。
噴雲泄霧疑有神，旋呼斤斧誅榛葦。
初驚巨石幾百尋，突兀嶙峋濕雲氣。
嵌竇谽谺元自開，藤蔓駢羅巧相締。
清涵竹木總堅瘦，陰生莓苔倍葱翠。
老根側出掀虯髯，幽草倒生摇鳳尾。
前山一抹橫蛾眉，隔盡俗塵如戶閉。
褰裳振足履崎嶇，披棘捫蘿窮幽邃。
忽有一徑出自然，委蛇深隱闊盈咫。
四面周遭步轉高，心領目擊紛可喜。
處處出石作奇怪，續續哦詩聊比擬。
或黎其色如鐵繡，或赭其容如酒醉。
或傲睨而癡自笑，或突怒而狠相視。
或開幽室爲書院，或引長廊爲客次。
或虛高下成樓閣，或嚴尊卑作堂陛。
或分半月隱天形，或展胡床圈地勢。
或露碼碯紅而潤，或錯琉璃青且膩。
或如入關如升堂，或如卧榻如隱几。
或如立壁如拱梁，或如卓筆如布字。
遞遞逢迎巧獻狀，試舉其凡莫殫紀。
最喜賓從可從容，甲乙其間有一二。
昔聞淡巖天下稀，金華仙伯載稱美。
圍中僅可坐十客，舉此十倍加不啻。
余賀茲丘有所遭，初不遠人人自棄。
先生一笑與我言，平生此興覺爲累。
豈期幸會得所圖，孰使之然天實畀。
須臾更涉屏巖巔，指云此有無盡意。
一水縈紆殊有情，萬山回環杳無際。
規以數椽安一榻，時來長嘯舒清思。
願觀餘力佐天巧，名與此山傳不替。
自惟野性寡所嗜，猶喜登臨同臭味。
剩欲相從爲久計，祝公先了公家事。
月湖樓晚霽呈侍郎
作者：鄧深
朝代：宋

湖光灧灧水平堤，醉倚欄干晚霽時。
入鏡往來人倒影，窺天拂掠燕低飛。
雨痕猶向梅粧見，風色偏於柳線知。
景物相撩無好句，乞公詩作畫圖歸。
月湖禱雨有應李渭賦詩次韻併呈
作者：鄧深
朝代：宋

一雨端由誠意通，不然筆落有神功。
奔雲擁樹千山黑，迅電翻江萬丈紅。
黍稷盈疇纔可望，塵埃瞇眼頓成空。
民間歲晚知何事，飽飯無憂屬兩公。
木芙蓉
作者：鄧深
朝代：宋

露冷煙凄草樹荒，木芙蓉好試平章。
蒲萄晚葉尤宜日，芍藥秋花正耐霜。
蜀錦卷幃粧院落，秦宮開鏡照池塘。
寫容安得劍南老，聊復殷勤酹一觴。
村中病起
作者：鄧深
朝代：宋

訪醫墟落疾難痊，肘後奇方得舊編。
藥濟君臣親劑和，火停文武事烹煎。
旁人笑道徒爲爾，午睡醒來已脫然。
從此節宣防未病，那須扁鵲信真傳。
村童
作者：鄧深
朝代：宋

侵星裹飯下高山，負石趨城得米還。
不識往來爲幾里，衹言住處指雲間。
東池把酒
作者：鄧深
朝代：宋

隱顯亭臺舊，淺深桃杏新。
池光迷野鳥，春色醉遊人。
改席那嫌數，持杯不記巡。
海棠宜秉燭，歸恨隔城闉。
枇杷六言
作者：鄧深
朝代：宋

大似明珠徑寸，黄如香蠟成丸。
落處韓嫣遺彈，可憐不救饑寒。
柔遠樓
作者：鄧深
朝代：宋

柔遠樓高豁寸眸，白鹽赤甲鎖關頭。
四川形勝當前險，三峽波濤據上游。
鳥道極天雲日近，靴城匝地市烟浮。
時平久矣無戎馬，回首當年老杜憂。
梅方開一花
作者：鄧深
朝代：宋

烟村清淺白沙溪，籬落槎枒老樹枝。
一朵梅開如許早，幾多人過不曾知。
風前遇我還青眼，花裏推渠是白眉。
未辦酒樽澆磊塊，試憑詩句寫新奇。
楊花
作者：鄧深
朝代：宋

楊花似雪雪應嗔，散漫輕飛太逼真。
結習已消那得住，却沾塵土不沾身。
樂口橋即事
作者：鄧深
朝代：宋

雨餘溪漲急機舂，緣岸人家柳弄風。
路轉源深行步緩，青山映水野桃紅。
橘花
作者：鄧深
朝代：宋

糝枝碎玉吐香奇，鼻觀頻參試論之。
清比木犀雖未的，烈如茉莉已無疑。
自從白雪避花後，更好黄金鑄實時。
四老隱居宜取此，可能無意賦新詩。
次正臣韻
作者：鄧深
朝代：宋

黄牛偶際半槽水，忻然解纜離江涘。
舊聞峽山最多奇，非涉風波難說似。
千金莫買丹青臨，今日真行圖畫裏。
魂驚險怪千萬狀，眼洗清奇數千里。
戲石鹿兒玩鐃鼓，緣木王孫賣弓矢。
鷺鷥久立應有待，鸕鶿深沒殊無底。
大淖瀑濆續續生，怒濤驚浪層層起。
好風轉旂捷有神，長年捩柂翻堪倚。
漁人生長謾不知，葉舟來去紛可喜。
惟愁三峽總黄濁，安得一瓢獨清泚。
甘泉剩貯蝦蟆碚，時瀹玉塵香漱齒。
次韻吳文美
作者：鄧深
朝代：宋

决科君輩不須疑，好采來如博局嬉。
拾芥紫青非外事，舉杯富貴可前期。
相將競奏大人賦，慫恿常談小子詩。
接武虞廷須八凱，潁陽深遁我何知。
次韻方德秀
作者：鄧深
朝代：宋

清風一榻借冰壺，邂逅相逢日與俱。
學辯癡龍君有見，詩窮饞犬我何癯。
似聞圓覺常開卷，未到方橋欲問途。
稍待秋風凉冷後，相從十日却歸歟。
次韻易高士
作者：鄧深
朝代：宋

新詩嘆干戈，流移痛眼邊。
公若據要路，不惜金軀捐。
同舟曾有約，儻行亦憂煎。
政恐無此吟，掩卷空自憐。
次韻晚春
作者：鄧深
朝代：宋

閬仙晦日惜春歸，尚喜爭他五日遲。
延蝶晚花餘小蒨，藏鶯暗柳盡低垂。
頻催布穀能謀野，苦勸提壺殆爲私。
寄語社中須痛飲，喜晴山色也開眉。
次韻歐陽天聰
作者：鄧深
朝代：宋

今古由來幾廢興，人生底事謾勞生。
一身休作籠中鳥，萬事終歸牆角檠。
且與風光閒作主，莫於詩社倦尋盟。
相從只麽消閒暇，自快人間物外情。
次韻答克修
作者：鄧深
朝代：宋

懶慢相成拙似初，親朋莫問近何如。
居然野性成孤鶴，聊爾塵編撲蠹魚。
才比劉牆猶自短，詩如陶粟了無儲。
驪珠相畀知君厚，燕石輕酬笑我疏。
次韻答公美二首·其一
作者：鄧深
朝代：宋

幽居正傍小溪斜，想見樵風似若耶。
固有詩章舒眼界，可無藥物助脾家。
追歡難共長沙酒，遣睡姑嘗陸羽茶。
更祝安心爲妙法，都將世事等空花。
次韻答公美二首·其二
作者：鄧深
朝代：宋

四至長沙熟物情，留題勝處記吾曾。
三生會是湖湘客，一鉢渾如雲水僧。
贏得身輕閒有味，儘從人笑老無能。
如君應飽田園樂，猶道啼饑有怨憎。
次韻答周公美
作者：鄧深
朝代：宋

溫風慫恿柳婆娑，兩見春來蜂蝶多。
遷變時光如轉燭，遲留日影欠揮戈。
思君欲問加餐未，苦思能令太瘦麽。
歲晚忘言除習氣，寒灰試共撥陰何。
次韻答社友
作者：鄧深
朝代：宋

小軒名大隱，粗可供趺坐。
遮眼時翻書，靜願結香火。
似介還似癡，所向與時左。
不踐名利途，竊謂志亦果。
人生天地間，世路多坎坷。
成敗端有數，巧力不容佐。
昧者迷所之，大似蟻旋磨。
君看禽高飛，翼倦千仞墮。
太剛者易亡，太銳者必挫。
得失相乘除，倚伏兩福禍。
顧予何所樂，日晏得高卧。
豈惟七不堪，萬事付懶惰。
儕類每見寬，亦不攻其過。
美人如敬翁，學問精而夥。
松柏生澗壑，霜幹久長大。
富貴應不免，時有可未可。
何須窮婦吟，再三嘆寒餓。
且冀寬此抱，會當有知我。
屬和聊寫情，暫輟園蔬課。
次韻答陳仲思·其一
作者：鄧深
朝代：宋

彤雲凍合晚來風，百里溪山雪色同。
李棨那能說詩興，嗣宗端復嘆途窮。
次韻答陳仲思·其二
作者：鄧深
朝代：宋

吟君詩罷不成歡，尚阻青燈話歲寒。
亦欲分嘗竹窗碧，少須春後薦春盤。
次韻繡屏
作者：鄧深
朝代：宋

定是司花怯曉寒，花枝圍處密縈蟠。
草針柳線藏真巧，莫作尋常倚市看。
次韻賦十月桃爲羅司理生朝
作者：鄧深
朝代：宋

根苗不自武陵鄉，挾暖凌寒獨有光。
韻過海棠春带露，紅羞籬菊晚經霜。
宅仙本結千年實，瑞世仍開十月芳。
過插一枝誰稱面，後堂楊柳舞霓裳。
次韻餞行
作者：鄧深
朝代：宋

君到西湖四月天，酴醾過後藕花前。
却看梅子垂金彈，恰映楊花鋪白氈。
擲帽袁耽無復戲，著鞭祖逖有誰先。
姑蘇儻見平反使，生澀休言有此篇。
歲暮寄蘭窗兄在郴陽
作者：鄧深
朝代：宋

每日登樓望欲迷，家書寫罷復題詩。
對床夜雨還非昨，啜茗春風未可期。
歲月催人驚合沓，夢魂覓路苦參差。
也應梅竹多新句，千里因風慰我思。
江亭
作者：鄧深
朝代：宋

村舍隨山遠，沙寮傍岸還。
輕烟魚復浦，殘雪手巾山。
涌翠爲知觀周允昇作
作者：鄧深
朝代：宋

山翠來如涌，開軒不怕深。
渾疑霏霧雨，已覺濕衣襟。
世事歸楸局，泉聲當玉琴。
道人塵外越，我欲剩追尋。
清曠靜坐
作者：鄧深
朝代：宋

草迷犢角掛林笋，風起繭毛揚樹花。
不見黄鶯飛上柳，得知深處暗藏鴉。
清處爲書記曾魯卿作
作者：鄧深
朝代：宋

小竹聊須長，閑花懶復栽。
泉聲洗歌吹，雲氣障塵埃。
籟靜初香裊，琴橫月上來。
有時聞警露，夢覺自蓬萊。
清隱爲知觀李元禮作
作者：鄧深
朝代：宋

世氣擾擾人遑遑，靜有八室無八方。
壺中酒好誰獨覺，橘間棋樂何可量。
峨峨湯湯知音少，管絃嘔啞人稱好。
歸來水深山更奇，玉徽不按心自知。
湧雲
作者：鄧深
朝代：宋

溪神騁技天公拙，非雪之雪白于雪。
倚欄小立不禁寒，却願天日長炎熱。
漁父詞二首·其一
作者：鄧深
朝代：宋

西風淅淅颭菰蒲，獨棹扁舟釣五湖。
買斷水鄉真樂處，月明雲冷笛聲孤。
漁父詞二首·其二
作者：鄧深
朝代：宋

活計平生一釣船，將魚換酒不論錢。
夜來醉倒蓬籠底，却在蘆花宿雁邊。
漕司君子堂把酒
作者：鄧深
朝代：宋

擁岸芙蓉媚晚秋，敗荷顛倒雨初收。
盃盤不料今朝款，杖履如陪昔日遊。
竹逕以東藏曲折，水村而下轉清幽。
穉松戢戢存遺愛，不用詩來問好不。
漫成
作者：鄧深
朝代：宋

飲罷浮蛆聊隱几，醒來捫虱謾看書。
風清襟袖凉無限，雲晚溪山畫不如。
瀼西亭即事
作者：鄧深
朝代：宋

危亭曲檻俯溪流，去去來來渡口舟。
微雨不妨人刈麥，輕烟正可客垂鈎。
灧澦堆
作者：鄧深
朝代：宋

水合百源爭一關，正須灧澦控奔湍。
露機象馬渾閒事，合作頹波砥柱看。
玉虛洞其上有日月之象其旁有龍象之形
作者：鄧深
朝代：宋

立馬香溪喚渡船，羊腸遶盡洞呀然。
知誰開闢羣工巧，直許寬虛一室圓。
龍象現形嚴佛土，烏蟾垂象燭壺天。
惜哉不遇東坡賞，爲作新詩與世傳。
留別趙徽猷
作者：鄧深
朝代：宋

自客湖州市，時登韞美堂。
雲烟看揮染，風月共平章。
酒子常同醉，梅兄已再香。
遽爲今日別，欲乞舊詩囊。
留報恩定老
作者：鄧深
朝代：宋

住山姑小試，同學偶相求。
兩手便分付，諸公堅挽留。
退庵曾毒手，進步莫回頭。
早晚江湖去，閒雲更自由。
留通商館數日
作者：鄧深
朝代：宋

商館非閑地，閑人偶在旁。
無端聲利役，有許去來忙。
受雨芭蕉響，懷風䆉䅉香。
江郊秋易盛，早獻十分凉。
畫壁
作者：鄧深
朝代：宋

松柏雙雙夾竹青，來遊仙客稱閒情。
一時幻出誰能爾，四者依然太瘦生。
鬰鬰相交堪掬翠，昂昂自得若聞聲。
如何艷冶容繁杏，殆恐人嫌境過清。
登光寺塔
作者：鄧深
朝代：宋

凱之曾說越中行，塔級親登眼始驚。
畫合千山翠濃淡，枝分萬水練縱橫。
樹頭低壓昏烟重，鶴背斜拖夕照明。
疑是丹成生羽翼，泠然雲表御風清。
登普濟寺慈氏閣
作者：鄧深
朝代：宋

柔遠樓中俯市囂，萬家蟻聚汩塵勞。
此中更覺樓低小，佛界由來著眼高。
睡起
作者：鄧深
朝代：宋

案頭黄嬭溫存睡，榻上青奴誘引凉。
幽夢覺來山月上，一庭樹影滴金光。
秋大閱呈月湖先生
作者：鄧深
朝代：宋

將兵還似將風騷，軍帳從容自不勞。
鼓角悲風肅人馬，旌旗蔽日閃弓刀。
折衝正自煩樽俎，急檄寧聞借羽毛。
洗眼臨淮新號令，憑誰挑戰醉揮毫。
竹筩養梅置窗間
作者：鄧深
朝代：宋

竹與梅爲友，梅非竹不宜。
截筩存老節，折樹凍疏枝。
靜牖初安處，清泉滿注時。
暗香披拂外，細細覺風吹。
答莊權之
作者：鄧深
朝代：宋

寒窗十載江湖夢，夜月三更風露秋。
靜坐觀心香一炷，平生詩病一時瘳。
絕句
作者：鄧深
朝代：宋

毛穎諸孫二十輩，千里相看誰與同。
有兩客卿變名姓，烏有先生亡是公。
絕句·其一
作者：鄧深
朝代：宋

兀坐長吟五十詩，怪來几案夜生輝。
胸中錦段明如許，羞得吳娃懶上機。
絕句·其二
作者：鄧深
朝代：宋

桑里相聞路一程，無從款接笑談清。
那知邂逅論詩處，秋滿瀟湘鴈送聲。
翠竹人家
作者：鄧深
朝代：宋

戶外江平不肯流，短籬疏竹翠光浮。
畦蔬遶舍畬田粟，一飽無求百不憂。
臘月立春
作者：鄧深
朝代：宋

柳條弄色舞輕風，不與尋常歲暮同。
寒氣望塵先歛退，陽和發軔已交通。
菜絲盤玉還充席，幡字花房正代功。
首迓東皇須痛飲，可能無句著新工。
自賦大隱
作者：鄧深
朝代：宋

柴門雖設日常關，衹有琴書几案間。
屋宇無多聊近市，塵埃不到即深山。
悠悠世事非吾事，往往雲閒是我閒。
出處尚疑陶靖節，倦如飛鳥始知還。
舟中即事三首·其一
作者：鄧深
朝代：宋

兩岸農家各自耕，相過正欠小舟撐。
牧童來往如平地，騎得吳牛入水行。
舟中即事三首·其三
作者：鄧深
朝代：宋

曬翅鸕鶿映日斜，倒懸羣鴨趁魚蝦。
槿籬石徑通門處，茅屋松林賣酒家。
舟中即事三首·其二
作者：鄧深
朝代：宋

騰身赤鯉江心躍，浮鼻烏牛渡口過。
雨後風清雲凈盡，一眉新月映寒波。
荷·其一
作者：鄧深
朝代：宋

田田藕葉綠如裳，拍塞池亭盡是香。
不受纖塵偏受露，十分清絕倚晨光。
荷·其二
作者：鄧深
朝代：宋

蓮未開時香在葉，他花縱好葉無香。
製衣未入騷人手，象鼻何妨吸酒光。
觀遊女次韻
作者：鄧深
朝代：宋

麗人春遊相百十，此風長沙云舊習。
綺羅映肌白玉鮮，珠翠壓鬢烏雲濕。
借地持杯遞呼喚，笑指花枝時小立。
晚風忽遣柳棉飛，竹逕梅亭巧穿入。
惱亂遊人歸不去，使我樽中無以給。
誰念朝來丘隴間，紙錢吹落無人拾。
觀酒庫落成·其一
作者：鄧深
朝代：宋

畢卓夜行因滿甕，嗣宗喜仕爲盈厨。
自憐小戶無如我，不斷瓶沽斷酒沽。
觀酒庫落成·其二
作者：鄧深
朝代：宋

泥沙糟粕不堪傳，有酒知盈幾百船。
浪說添盃吹野水，何如真變錫山泉。
解舟
作者：鄧深
朝代：宋

波面孤篷窄，關頭古渡幽。
舟輕疾移岸，岸曲屢回舟。
野潤蒸梅雨，天寒張麥秋。
欠伸思晚步，舍棹涉芳洲。
訪天寶洞
作者：鄧深
朝代：宋

遠尋仙洞上崔嵬，洞口諸峰翠作堆。
先把姓名書洞竹，洞門終待玉匙開。
詩一首
作者：鄧深
朝代：宋

鵝鴨江村曲，人家竹樹深。
閑雲自來去，皎日屢晴陰。
水送園蔬葉，谷傳樵斧音。
瘦驢鞭不動，風處得披襟。
諸人集予貧樂軒賞花以直把春賞酒都將命乞花爲韻深得把字
作者：鄧深
朝代：宋

旭日釀融和，化工幻夭冶。
吾家最岑寂，亦有花枝亞。
光浮蝶翅動，香倩蜂鬚惹。
名傳文中譜，品入趙昌畫。
春歸不可挽，恐被東風嫁。
急呼我輩人，趺坐花陰下。
雖無裙可幄，賴有草堪藉。
但愁歡未闌，酒盡不容把。
明年長安城，走馬逐東野。
謁何世南
作者：鄧深
朝代：宋

愚溪草聖祖鍾王，宰木今傷葉屢黄。
何處卷藏雲滿紙，唯君護惜錦成囊。
不聆洒翰音聲入，欲認驚龍氣焰長。
一見自消饑渴念，天厨珍味不須嘗。
謁趙徽猷
作者：鄧深
朝代：宋

把麾持節舊鄉關，雖幸爲眠一枕安。
未睹青天孤此眼，不圖今日見公顔。
雲烟秋霽湖山靜，霜月晨清橘柚寒。
應屬詩翁搜好句，相從正願得窺斑。
豐城道中
作者：鄧深
朝代：宋

西風著衣袂，凉意曉來加。
宿露眩光彩，朝陽濕精華。
人烟互疏密，物色興嘆嗟。
喧囂鴨子市，蕭索漁人家。
皂裙婦多跣，及冠男猶髽。
挽犁並雙牸，截江橫流沙。
佐飯缺蔬茹，作糜和魚蝦。
湖田不薅草，沙畦多蒔麻。
露空立禾架，結屋卧牛車。
水葉枯荷芰，山果瘦梨樝。
烏桕動千樹，雜木不一了。
緣塍豆欲實，編籬槿纔花。
三分莫問酒，一啜不可茶。
行行入暮烟，兩兩數歸鴉。
聯步得姻戚，浪語殊讙譁。
畢景自忘倦，所歷不覺遐。
問宿于誰館，有軒臨水涯。
暗壁飛蝙蝠，皓月升蝦蟆。
式盤疊餅餌，擊缶出舊瓜。
携來尚餘樽，取酌如流霞。
少飲不必醉，遣興固自嘉。
欲眠復出門，漁燈認蒹葭。
賀陳仲思
作者：鄧深
朝代：宋

中鵠知誰好，烹魚始認名。
報公勤有子，似我懶無甥。
何日親相見，因風且寄聲。
泥金聞喜處，樽酒欲同傾。
賦何仲敏小蓬瀛
作者：鄧深
朝代：宋

特地去人遠，遶亭教水環。
眼前今有此，海上更無山。
風月隨時好，琴書盡日閒。
方今重文館，勿久戀人間。
賦張以道寒綠·其一
作者：鄧深
朝代：宋

領略一軒寒綠，掃除萬種春紅。
飽取披烟沐雨，全勝抹月批風。
賦張以道寒綠·其二
作者：鄧深
朝代：宋

百世東坡居士，千秋甫里先生。
近識南湖高隱，相望今古同情。
賦椿楸二樹
作者：鄧深
朝代：宋

愛均召伯棠，名殊諸葛菜。
軒檻頓輝光，東西相映带。
此意存千年，其勢當兩大。
梨棗況久生，於焉稱內外。
賦歐陽道士舞仙
作者：鄧深
朝代：宋

博山烟燼夜三更，萬籟聲沉月一庭。
拂拭琴床彈古調，松梢鶴睡洒然醒。
賦清映閣
作者：鄧深
朝代：宋

數椽茅屋小橋頭，地段無多景自幽。
爲愛平池三尺水，最宜明月一輪秋。
靜留人影摇歌扇，輕動風漣下釣鈎。
相去幽居無十步，不論時節恣來遊。
賦清曠亭
作者：鄧深
朝代：宋

半村半郭事林丘，非閣非船傍釣舟。
秋月無邊凉細細，江天不盡水悠悠。
誰開圖畫當前面，絕點塵埃到上頭。
我輩不妨頻假榻，主人應喜共盟鷗。
賦芷
作者：鄧深
朝代：宋

縹裁衣袂紫中單，觸眼亭亭露未乾。
態度全然逼秋蕙，馨香的不讓春蘭。
數枝瀟灑北窗晝，一室清幽六月寒。
了不知名疑是芷，賦前詩後兩存看。
贈別周德夫
作者：鄧深
朝代：宋

郡治資參佐，計臺須借留。
居常元少事，有子更無憂。
君問歸涪棹，予尋出峽舟。
一樽談舊事，何日重相求。
贈別饒司理述古
作者：鄧深
朝代：宋

岳麓一樽酒，湘江萬里秋。
匆匆別後語，冉冉歲華流。
正喜重相見，胡爲不少留。
參軍詩俊逸，還肯寄來不。
贈別饒雲叟赴萬州教官
作者：鄧深
朝代：宋

話別哦詩當酒甌，竹萌成笋麥方秋。
數聲春後呼風鳥，百丈朝來送浪舟。
已得通津好消息，何妨舊物小淹留。
到官應動鄉關思，南浦西山若箇優。
贈唐道士
作者：鄧深
朝代：宋

靈應堂中一羽衣，衡山來此住多時。
困來拂榻終朝卧，醉後敲門半夜歸。
留客屢嘗教買酒，向人長自說吟詩。
開軒略種閒花木，此外懸知少是非。
贈梅
作者：鄧深
朝代：宋

花蒙臘雪袁安卧，影落寒江正則魂。
忽見江南春信息，誰教驛使到夔門。
贈錢道人
作者：鄧深
朝代：宋

善說相傳唐世術，不言錢有晉人風。
非錢可况言真寔，肯與尋常賣相同。
躬耕
作者：鄧深
朝代：宋

靖節田園興，子真巖谷情。
古人雖不見，今代有同清。
道義丘山重，軒裳羽翮輕。
蕭然無俗累，心地湛虛明。
追送何伯憲不及
作者：鄧深
朝代：宋

追送無從謾寄詩，道間安穩我能知。
情懷亦似居家樂，笑語依然奉母慈。
巴水柳風新霽後，錢塘花雨暮春時。
乃翁邂逅詢佳况，膝上時時置坦之。
送仲敏東歸
作者：鄧深
朝代：宋

別僅三千里，書纔一載通。
固應難邂逅，那得許從容。
今日君先去，何時我亦東。
社中如借問，爲道轉疏慵。
送王敦素
作者：鄧深
朝代：宋

龍蟠山色引衡廬，霜落江清影碧虛。
鼓枻厭騎沙苑馬，行厨飫食武昌魚。
緩歌玉樹翻新曲，趣入金鑾續舊書。
官達故人稀會面，君來相見肯如初。
遊仲文園池
作者：鄧深
朝代：宋

曲岸呼舟疾，幽園躡屐徐。
軒窗數椽屋，雨露四時蔬。
補塹新移竹，穿池待種魚。
花間留客晚，數問酒何如。
遊再興院
作者：鄧深
朝代：宋

山遠平田闊，村深古寺幽。
屋頭支老樹，門面闖雙流。
歸翼碧天暮，寒蟬紅葉秋。
瘦藤聊倚壁，勝處欲遲留。
遊北禪
作者：鄧深
朝代：宋

城市有深遠，爲興遠如近。
冒暑一來遊，政使俗者哂。
蕭然清浄界，軟語接支遁。
小童敬杖屨，添香撥餘燼。
煮餅擷園蔬，徐以茗椀進。
窗外得小坡，野意頗無盡。
胡床移最宜，清風來有信。
靜暑荷送氣，敲凉竹成韻。
夕陽歸鳥疾，參差不作陣。
古寺忽橫煙，巧與畫張本。
會心忻有得，貪坐苦易晚。
酒固無獻酬，言亦忘答問。
遊方壺
作者：鄧深
朝代：宋

摘勝尋幽須携壺，人生偷取醉工夫。
楚天雲浄秋雨餘，王孫招客追觀娛。
晝寢忽來喚宰予，道有方壺宜同趨。
江神解事驅龍魚，水波不興清風徐。
柔櫓咿啞人歌呼，美酒滿載不待沽。
登亭忻與竹鶴徒，有徑深穩醉何虞。
住處領略貪須臾，頻頻改席殊趑趄。
湘流渺渺含碧虛，孤煙落日不可模。
市塵彼岸自一區，嘉木奇石鄰座隅。
亭下蒲帆逝不居，往往望此如仙都。
近對岳麓翠屏鋪，上頭目力到重湖。
昔年登覽蔾杖扶，清凉甘露來香厨。
相看不遠跡尚疏，濟勝之具空踟躕。
興盡請以歲月書，仇香洒墨鸞鳳如。
別后寄我詩成圖，爲問畫家傳本無。
遊東屯
作者：鄧深
朝代：宋

滿目燒畬險，那知此地偏。
一川通穩水，百頃著平田。
茅屋址猶在，草堂名自傳。
蠻歌晚來起，仍覺在天邊。
遊羅正仲磬沼深得一字
作者：鄧深
朝代：宋

磬沼去郭近，得朋忻一出。
曲水媚秋花，輕雲翳寒日。
幽野愜心期，平遠快目力。
率爾進所携，雜陳初匪一。
初無惡客來，不妨歌妓密。
浮白行觴政，追韻嚴詩律。
晚醉語紛紛，夕寒風淅淅。
策杖歸去來，書床鳴蟋蟀。
過呂坊渡
作者：鄧深
朝代：宋

江闊寒風痛括肌，村醪無力破寒威。
融霜點滴松間雨，愛日晴明身上衣。
闖竹柴扉黄犬吠，卧沙蓬艇白鷗飛。
燒痕已覺春來近，稍放青青出土肥。
遡峽詩
作者：鄧深
朝代：宋

臚言峽山天下奇，欲觀愁隔三千里。
常恐因循孤此興，非假夤緣那得至。
偶逢月湖起仕宦，正指夔門愁凋敝。
忻然謂我便登陟，久矣與予同臭味。
何嘗佳處倦扶藜，莫憚西征共行李。
繡旆前驅抵江陵，畫鷁迎車艤沙市。
長年槌鼓轉船頭，川后回風送旂尾。
侵尋崖石愜幽賞，洶湧波濤反輕視。
霧船烟纜恣深遊，露宿風餐浥清氣。
百巧千奇類神工，紛至沓來惱吟思。
取句未佳恐難操，傳筆欲書還復止。
去歲延陵駭心目，指摘形容寫行記。
今年江夏襲見聞，掇拾緒餘循故事。
試以七言用檃括，庶幾二妙相表裏。
或若洞戶之谽谺，或若樓臺之峻峙。
或若香山之插爐，或若筆架之橫几。
或遮護如重簾幙，或張展如大旂幟。
或戍削如城堞高，或森列如刀劍銳。
或若蕉葉之斜紋，或若蓮花之疊起。
或若頂相之初浄，或若蓬頭之未理。
或剝落爲枯松身，或刻畫爲古篆體。
或斧傷而痕跡亂，或鋸解而縫罅細。
或如秋瓜作四分，或如籠餅裂十字。
或如白鹽之浮霜，或如紅霞之散綺。
或陳寶藏之所珍，或堆鐵冶之所棄。
或纍萬塊而不危，或懸一髮而欲墜。
或飛磴而可捫天，或斷崖而無立地。
或窩如狐兔之穴，或窈如龍蛇之閟。
或整如排立之衙，或鬌如對髽之髻。
或皎如日光玉潔，或靄如雲碧烟翠。
或蜂腰而或蟆吻，或牛頭而或馬耳。
或鸞飄而或鳳翥，或貓伏而或羊跪。
或如皷卧如盤擎，或如幢垂如蓋倚。
或如塔孤如橋拱，或如壁立如屏翳。
或激卧鯨之衝波，八月潮生怒不已。
或送垂虹之飛瀑，四時雪縞瑩無比。
或如壯士之宵征，十十五五相擁蔽。
或如醉人之春遊，兩兩三三互牽拽。
變怪紛然莫窮狀，約略陳之可推類。
百篇須賦謫仙才，一石難施王宰技。
是時致身何蕭爽，幾月清魂無夢寐。
弱水蓬萊何用到，孤岸落伽寧有此。
由來介性不婚宦，聊寓閒情在山水。
既貪清致豁心胸，仍須長語琢肝肺。
糟糠雖惡饑者厭，土炭無味病者嗜。
萬事終然總是空，一物未忘猶有累。
况聞南山韓退之，不及北征杜子美。
議論從公何足憑，唯阿相去真能幾。
浮屠公案無盡話，維摩法門不容喙。
昭文不鼓無成虧，乞就先生參此意。
遣興
作者：鄧深
朝代：宋

頗覺今朝好，全無俗事關。
風清林鶴喜，雨霽野雲閒。
橘柚垂枝重，莓苔上砌斑。
芼羹挑野菜，風味不吾慳。
遣興次韻
作者：鄧深
朝代：宋

山閣舂容丈尺間，元無俗事撓清閒。
有時把筆抄新句，整日開窗對舊山。
葉帳靜看青似染，禽言細聽字終蠻。
可憐蜂子尊王意，每到衙時似趁班。
鄉人禱雨有應時寓烏石
作者：鄧深
朝代：宋

力穡乃有秋，斯言聞自古。
天時或不順，人事亦安取。
今年問何如，常暘頗爲苦。
大田紛拆裂，槁苗渴灌注。
井甕走墟落，河車喧旦暮。
江溪近復涸，手足了無措。
禱旱急農夫，迓神擊村鼓。
動以千百人，爲此萬一舉。
烈日仍朝朝，乞靈空處處。
誰知天地回，正在頃刻許。
旱魃翻然收，豐隆激其怒。
真龍奮寂寞，商羊自鼓舞。
張蓋作濃雲，翻盆下甘雨。
剩水有平疇，曠原無焦土。
言功任鬼神，介我喜稷黍。
飽飯可預期，晚歲復何慮。
懽聲變愁嘆，憂心成悅豫。
惟時對江村，所寓隘茅宇。
因循已半月，侵凌奈酷暑。
快此一日凉，美甚八珍具。
澆腸欠濁醪，錢兄尋酒戶。
醴泉
作者：鄧深
朝代：宋

醴陵以泉名，問泉良不遠。
平田數頃開，方池三尺淺。
含秋色幽幽，辟塵光淀淀。
觱沸生其間，的皪紛可辨。
纍纍似噴珠，一一如穿線。
多至叢萬顆，少或作疏串。
遲速固難期，南北初無限。
占地喻尋丈，有時忽隱見。
恍兮莫窮源，雜然應有眼。
沙石那能窒，苔荇不得炫。
千載曾未枯，一日知幾番。
釀酒味固佳，煮茗香可羨。
名泉世不乏，此奇吾未見。
醒心聊一掬，賦詩寓三歎。
重九宿王孫舖
作者：鄧深
朝代：宋

蘭江路盡接荆江，竹屋蕭條草樹荒。
許久長晴坐極暑，霎時疏雨做重陽。
明眸縱少新開菊，隨量何妨淺舉觴。
驛舍明朝便陳跡，牛山往事莫徒傷。
野外新秋
作者：鄧深
朝代：宋

平野寬無際，層雲撥不開。
曉容收雨後，凉意送秋來。
野眺即景
作者：鄧深
朝代：宋

山晚餘紅照，林昏集眾鴉。
泥深茭欲笋，水滿稻初花。
鐵拄杖次韻答趙侍郎
作者：鄧深
朝代：宋

非竹非藤性最剛，鐵君風骨凜秋霜。
清堅閱世千年久，正直持身九節長。
宜向山林扶矍鑠，難隨車馬入康莊。
只愁雷電搜蛟蜃，併及新詩不許藏。
鑑堂初夏把酒
作者：鄧深
朝代：宋

新笋過林竹有筠，老蠶登箔繭成身。
日穿雲出潜驅霧，風捲花飛猛送春。
乳燕簾櫳中晝後，綠陰池館一番新。
欲酬佳致須何物，莫厭芳醪滿入唇。
鑑堂把酒
作者：鄧深
朝代：宋

池館媚春華，凭欄午更嘉。
日光凝水面，波影炫簷牙。
魚出衝浮梗，萍交載落花。
半酣拏小艇，落調唱漁家。
除夕把酒
作者：鄧深
朝代：宋

爆竹驚今夕，屠蘇薦詰朝。
去來時轉眼，新舊歲中腰。
立地符先釘，倚門錢未燒。
土人珍裂餅，聊以薦金蕉。
陪吳正字賞花詩
作者：鄧深
朝代：宋

名園無物不芳妍，上箇籃輿緩遶旋。
曲徑幽亭留客地，微雲淡日養花天。
四時公舉春爲最，萬事銓量酒是先。
管領風光須一醉，要看詩筆落雲烟。
雨卧舟中
作者：鄧深
朝代：宋

不許抬頭篷底下，僅容舒膝簟中間。
聽風聽雨聽灘浪，纔得晴時出看山。
雪消
作者：鄧深
朝代：宋

簷聲不斷元非雨，山色纔開豈是雲。
萬象終然仍舊貫，詎須裝點巧紛紛。
靜暉樓曉坐
作者：鄧深
朝代：宋

嶺宿寒雲薄，樓迎曉日斜。
危簷排語雀，落木點啼鴉。
佛鼓依山寺，炊烟隔岸家。
移時收足坐，清興會烟霞。
題古亭詩
作者：鄧深
朝代：宋

日月車雙轂，功名黍一炊。
達人觀物化，萬事本兒嬉。
濁酒聊澆舌，閒愁莫上眉。
劉伶多事在，荷鍤竟何之。
題壁平沙落雁
作者：鄧深
朝代：宋

江寒烟暮水明霞，曲折斜行雁落沙。
曾是瀟湘篷底見，還疑今夜宿蘆花。
飛練
作者：鄧深
朝代：宋

見說天孫巧一機，銀河練就雪爭輝。
長風吹下三千尺，衹恐麻姑合得衣。
默坐
作者：鄧深
朝代：宋

默坐形如槁，清閒智養恬。
飛蟲黏密網，鬭雀墮虛簷。
却暑寧須扇，留香略下簾。
無人撓清思，至夜待明蟾。
齊雲
作者：鄧深
朝代：宋

閒雲無定在，爲問齊不齊。
風高衣裳冷，天近日月低。
寬虛快舒嘯，領覽時杖藜。
南城塊蘇耳，擾擾人自迷。
句·其一
作者：鄧潤甫
朝代：宋

武昌山水誠佳哉，當年五柳親栽培。
家家開門枕江水，春風照耀桃與梅。
句·其三
作者：鄧潤甫
朝代：宋

自有嫣然態，風前欲笑人。
涓涓朝泣露，盎盎夜生香。
句·其二
作者：鄧潤甫
朝代：宋

妙論出六合，微言破九流。
春帖子
作者：鄧潤甫
朝代：宋

晨曦瀲灧上簾櫳，金屋熙熙歌吹中。
桃臉似知宮宴早，百花頭上放輕紅。
詩一首
作者：鄧潤甫
朝代：宋

聞說東南第一州，區區來訪小蓬丘。
湖光带日黄金擁，山色凝烟碧玉浮。
送黄守解印
作者：鄧潤甫
朝代：宋

文雅登臨謝守才，愛山今作別山來。
知公未厭真仙境，早擁江南使節來。
道中詠懷奉寄利州馮允南使君
作者：鄧潤甫
朝代：宋

交印夔人國，分襟汴水隄。
十年難會合，一夢頓乖暌。
官序潘生拙，詩文庾信齊。
諸公多汲引，憲府屢提携。
不肯乘驄馬，那能出寶雞。
安恬輕世味，灑落見天倪。
照物聰明决，爲邦聞望躋。
笑談清岸獄，暇豫勸耕犁。
不忍爲鉤距，何嘗設町畦。
燕堂傳夜燭，遊轂碾春泥。
衆服題鸚鵡，疇將食駃騠。
草黄思隼擊，梧碧值鸞棲。
欲問無來使，開編有舊題。
君方安玉壘，予亦遠金閨。
地隔江波闊，書傳鳥翼稽。
豈知雙鬢白，相見兩當西。
內顧微他技，殊私牧遠黎。
辭親愁不斷，叱馭意空迷。
吳苑飛雲杳，春城北斗低。
南山千里雪，劍閣萬盤溪。
夜宿星邊驛，朝行石上谿。
深疑窺地軸，高駭躡天梯。
看岫時欹帽，聽泉或杖藜。
蕭蕭黄葉下，裊裊冷猿啼。
蜀道無艱險，人心漫慘悽。
永懷持從橐，遥想綴朝圭。
直北瞻天日，征西疊鼓鼙。
相期郡齋冷，清話看揮犀。
墨
作者：鄧熛
朝代：宋

一寸龍香一寸金，仙家傳藥不傳心。
得來莫作尋常看，千載文光翰苑林。
九鎖山十詠·丹泉
作者：鄧牧
朝代：宋

仙翁鍊丹去，流水作丹色。
縈盤出九鎖，川后不敢惜。
豈無得道者，一飲淩八極。
九鎖山十詠·仙人隠跡
作者：鄧牧
朝代：宋

至人猶神龍，變化不可測。
隆然七尺軀，印此一片石。
我行半江海，空飛杳無跡。
九鎖山十詠·來賢巖
作者：鄧牧
朝代：宋

石巖千尺高，曾見坡仙來。
坡仙化黄土，巖石空蒼苔。
縣知今人游，復令後人哀。
九鎖山十詠·大滌洞
作者：鄧牧
朝代：宋

陰陰大滌洞，古色閟積鐵。
誰橫一石礙，坐與三島絕。
元同我先去，不見肝肺熱。
九鎖山十詠·天壇
作者：鄧牧
朝代：宋

空山遺天壇，之人在天闕。
風雷長爲護，草樹不敢茁。
何當追遐蹤，一笑俯明月。
九鎖山十詠·棲真洞
作者：鄧牧
朝代：宋

何年采真游，遺此棲遁跡。
流泉金石奏，伏鼠霜雪色。
浮世幾興亡，殘棋耿苔石。
九鎖山十詠·翠蛟亭
作者：鄧牧
朝代：宋

寒磵豈成蛟，流泉亦非翠。
色緣映带得，意出飛舞外。
雖無風霆化，自與江海會。
九鎖山十詠·雲根石
作者：鄧牧
朝代：宋

浮雲無定姿，滅沒須臾閒。
一朝化頑石，千古遺空山。
天地亦幻物，誰能詰其端。
九鎖山十詠·鳳洞
作者：鄧牧
朝代：宋

鳳來青天開，鳳去蒼石裂。
玄風不復返，世事日消歇。
永懷接輿歌，勿蹈東魯轍。
九鎖山十詠·龍洞
作者：鄧牧
朝代：宋

老龍山中居，出山作霖雨。
風雲幾聚散，田野正辛苦。
神仙地位高，使爾司下土。
大德辛丑六月六日游洞霄和杜南谷
作者：鄧牧
朝代：宋

南谷仙翁游八極，千山萬山遠相揖。
翩然一笑玄蓋天，草木塵埃總湔滌。
晉人伏虎老空巖，秦代隠仙遺有聲。
幸喜仙翁能好客，羽衣談笑晚風清。
寄友
作者：鄧牧
朝代：宋

我在越，君在吳，馳書邀我游西湖。
我還吳，君適越，遥隔三江共明月。
明月可望，佳人參差。
笑言何時，寫我相思。
知君去掃嚴陵墓，祇把清尊酹黄土。
浮雲茫茫江水深，感慨空勞弔今古。
孤山山下約陳實，聯騎須來踏春色。
西湖千樹花正繁，莫待東風吹雪積。
有酒如澠，有肉如陵。
鼓趙瑟，彈秦箏，與君沈醉不用醒。
人生行樂耳，何必千秋萬歲名。
漢陽郎官湖
作者：鄧牧
朝代：宋

仙翁薄暮醉酒歸，杖藜迷却高陽池。
清風吹花綠陰倒，我笑謂是秋雲移。
還乘貫月槎，夜過郎官湖。
崢嶸星斗入江漢，蕩漾槎影如鯨魚。
九華之真人，邀我倒玉壺，麒麟擘脯供行厨。
依稀仙樂在空際，碧山四映寒蟾孤。
舉酒酌寒蟾，明月下飲姮娥俱。
霓裳拂雲錦，萬荷露瀉瓊瑶卮。
麾幢晻靄羅煙空，乃有三皇所授之玉童。
風前飄飄曳廣带，對立十二秋芙蓉。
清香九曲銀河通，真人綠髪披春風。
錦袍玉雪照天地，口說姓字安南公。
是公多逸氣，略與古昔賢豪同。
時能掃月色，延我石室煙蘿中。
又言昔同張謂所游地，長歎一覆丹霞鍾。
風吹仙樂度溪去，我亦醉卧香鑪峰。
槐林院二首·其一
作者：鄧犀如
朝代：宋

野色寒如許，山容瘦不禁。
因閒携竹杖，乘興宿槐林。
衲子蒙頭坐，騷人擁鼻吟。
南柯休入夢，軒冕本無心。
槐林院二首·其二
作者：鄧犀如
朝代：宋

竹樹參差合，川原遠近分。
旛旛晴後見，鐘磬夜中聞。
野碓閒春水，春橋冷度雲。
庭空遊客散，鳴鳥自呼羣。
華蓋山
作者：鄧犀如
朝代：宋

日沈露下不勝寒，絕頂江南第一山。
脚底雲平疑可步，身邊月近似容攀。
諸天合在虛無際，清磬應聞縹緲間。
欲拚今宵不成寐，遇風高處著仙班。
一剪梅·一翦梅
作者：鄧肅
朝代：宋

雨過春山翠欲浮。影落寒溪碧玉流。片帆乘興掛東風，夾岸花香擁去舟。尊酒時追李郭遊。醉臥煙波萬事休。夢迴風定斗杓寒，漁笛一聲天地秋。
上先生
作者：鄧肅
朝代：宋

疲馬踏殘月，荷策來泮宮。
入門見先生，先生何雍容。
循循言語能下誘，青蒿因得附長松。
短檠挑燈一千二百夜，高談雄辯磊落沃胸中。
吾皇求士苦匆匆，不許先生久卧龍。
玉鞭斜指長安道，祇緣此去何猶從。
嗚唏吁，小軒從此冷如水，虀鹽朝暮欣欣爾。
空留絳帳照孤燈，窗外西風起寒葦。
仲子叔明二邦君兼濟子安德和文明四使者同過逐客於文殊偶食無肉客既滿意而主人略無愧色作詩一首
作者：鄧肅
朝代：宋

謫宦亡聊又出奔，敢期冠蓋也臨存。
豪華自厭蒸人乳，冷落能來叩席門。
莫嘆愁腸充苜蓿，從來醉眼蓋乾坤。
相知政在世情外，賜達回窮不足論。
偶成
作者：鄧肅
朝代：宋

乘風上天款天語，天公不怒雷公怒。
烟霄一斥下人間，豺狼旁午歸無路。
欲度三吳血盈川，欲泛九江兵闇天。
扶筇却出徽城去，去天一握五危巔。
水陸辛勤已足矣，雪花更開九萬里。
英雄困餓古猶今，莫學兒曹生慍喜。
偶成
作者：鄧肅
朝代：宋

我涉江東路，平地雪盈尺。
明日登芙蓉，晴天開曉日。
朅自婺源來，陰雨連朝夕。
瘦馬逼雲際，又斷檐間滴。
顧我亦何人，市朝欲掃迹。
平生詩酒交，落井仍下石。
那知涉畏途，乃煩造化力。
要知萬里行，人謫非天謫。
衡雲霽韓愈，海市呈蘇軾。
君知此理不，鬼物護狂直。
偶成三首·其一
作者：鄧肅
朝代：宋

蒼苔白石兩清幽，縹緲虹橋跨碧流。
日過窗間騰野馬，雨餘牆角篆蝸牛。
饑寒不作妻孥念，笑語那知天地秋。
一炷水沉參鼻觀，掃空六鑿自天遊。
偶成三首·其三
作者：鄧肅
朝代：宋

萬里歸來卧白雲，蚍蜉撼樹政紛紛。
大兒文舉知何在，巨擘於陵亦謾云。
空洞能容數百輩，蒙朧如見二三分。
小槽誰有真珠滴，徑覓吾徒作半醺。
偶成三首·其二
作者：鄧肅
朝代：宋

夢破南窗裊水沉，卧看素壁挂瑶琴。
絲絲細雨晚煙合，閣閣鳴蛙蔓草深。
但得甕邊眠吏部，不妨跨下辱淮陰。
何時樓上登晴景，一醉聊舒萬里心。
偶成二首·其一
作者：鄧肅
朝代：宋

我生詩酒弄林泉，紫詔三呼出洞天。
高視塵寰但蚊睫，冷看時輩聳鳶肩。
山間已袖嬰鱗手，物外今還釣月船。
若使兒曹知此樂，人人同得地行仙。
偶成二首·其二
作者：鄧肅
朝代：宋

數椽茅屋傍山隈，野草如雲徑不開。
小院縱橫行蟻陣，孤燈明滅縱蚊雷。
并包益見乾坤大，掃滅何時風雪來。
磊塊胸中何處洗，酒行到手莫停杯。
偶題
作者：鄧肅
朝代：宋

一葉漁舠破曉煙，山環碧玉水連天。
滿傾竹葉倚紅玉，天遣行雲慰謫仙。
偶題
作者：鄧肅
朝代：宋

才薄難趨供奉班，歸來作意水雲閑。
謫官謾說九年計，客枕曾無一夕安。
渭水不應藏釣艇，淮陰便合起登壇。
喚回勝景憑夫子，使我甘歸苜蓿盤。
再和宰公二首·其一
作者：鄧肅
朝代：宋

誰向人間脫甑蒸，煩公大句激雷轟。
高才自是百夫特，出語當令四座傾。
霖雨雖從天上降，煙雲要自筆端生。
吹噓六合無凡骨，例欲乘風款太清。
再和宰公二首·其二
作者：鄧肅
朝代：宋

斗樞不見走蛇金，萬里晴空無寸陰。
郗扇雖交更揮汗，嵩車才出輒成霖。
詩如翻水驚黄絹，力可迴天在赤心。
百里敢煩天下手，豐年無事但鳴琴。
再次前韵二首·其一
作者：鄧肅
朝代：宋

蕭條門巷半萊蒿，杯酒田間亦自陶。
採栗久要工部拙，騎鯨偶厠謫仙豪。
狂波故作風雷噫，逸興何妨日月高。
勝景賴君佳句壓，胸中江漢更滔滔。
再次前韵二首·其二
作者：鄧肅
朝代：宋

琢磨佳句敵離騷，賴得朋來漉酒陶。
時遣紆餘資卓犖，更將華妙濟雄豪。
閣臨巨浸南溟近，簾捲晴空北極高。
更約高談句法外，可憐天下政滔滔。
再次韵
作者：鄧肅
朝代：宋

我聞張微子，仰天能服霧。
又聞填海神，揮鞭石欲騖。
二子呼不來，登山自糾屨。
雷鼓速雲陣，忽忽千巖布。
誰云九萬隔高穹，玉女笑眼逼人紅。
銀浦遂傾瓜蔓水，雪浪欲浮天梁宮。
孤孫得糟時哺翁，汎汎浮家烟浪中。
競呼力士來西域，臨江吹縮十丈龍。
那知夏雨逢甲子，身如豬鴨不須鄙。
赤松作此豈無謀，門生主兵渠主水。
長江正欲截苻堅，夜亡智伯水如天。
此功朝成暮可霽，便當對月飲青田。
一雨從今十日約，要賡豐年入絃索。
憑君喚取阿戎俱，笑上天門同軟脚。
再次韵謝之·其一
作者：鄧肅
朝代：宋

四海王信州，志氣老益壯。
家學九夷聞，人物萬夫望。
若使在廟堂，天下無怨曠。
胡爲一葉舟，也泛閩溪浪。
顧余真斷梗，江淮付摇漾。
逢人輒傾倒，涉世無隄障。
既念越人瘠，仍欲鄭聲放。
斥下九天來，宜似幽怪長。
邂逅忽相逢，琥珀傾新釀。
大急賡歌詩，胸臆賴舒暢。
我語無餘韻，日書甲乙帳。
得君驅鰐手，不憂潮陽瘴。
三年去國心，海隅日悽愴。
東家久不燔，稚子將無餉。
詩成皆置之，萬事吾不仰。
那復思重裘，區區欲止謗。
明朝更可人，芒鞋窮好尚。
遥知翠微中，高談得縱儻。
至樂麯糵間，虛名鐘鼎上。
輕重不須論，杯行且酬唱。
再次韵謝之·其二
作者：鄧肅
朝代：宋

昌黎論佛骨，南行氣亦壯。
獻書請鏤玉，却起北歸望。
香山最風流，詩酒事夷曠。
那知聞琵琶，淚濺九江浪。
此身苦海中，風波隨蕩漾。
妄見分南北，無乃眼中障。
嗟我果何人，楚狂本天放。
外物不須論，有身今已長。
斥歸水雲鄉，日醉蓮花釀。
茗飲過陸羽，禪悅得文暢。
安此更何求，萬里脫氈帳。
死生則置之，北邙豈俱瘴。
使君憐我愚，了無逐客愴。
謂我耕白雲，不獨齊眉餉。
詩來覓歡處，光芒不可仰。
欲醉桃李春，那憂貝錦謗。
赤脚敢云無，社舞非時尚。
侯門列蛾眉，一見吾其儻。
拋磚此當先，積薪君在上。
更爲李與蘇，兩家按新唱。
再用南齋韵謝
作者：鄧肅
朝代：宋

沙溪清可啜，遠山翠欲流。
翩然航一葦，浩歌入蘆洲。
高堂上木杪，幽人事勝遊。
但足簞瓢樂，不知天地秋。
我筆嗟無口，冥搜空掉頭。
何如三才傑，等是濟川舟。
開卷騰光怪，天上卿雲浮。
阿雲又嗣音，吾硯不欲留。
平生浪詩聲，寒蟲號清幽。
已對狂道士，從此敢吟不。
再韵明復和來
作者：鄧肅
朝代：宋

男兒匹馬追風嘶，朝燕暮越去如飛。
談笑功名在鐘鼎，卵破草折驅胡兒。
悲吟誤學愚溪柳，落筆幸無龍蛇走。
詩成不直水一杯，誰解金龜與換酒。
能言嗟我閉雕籠，九萬扶摇政屬公。
好振雷威養霖雨，要須奏賦未央宮。
遊戲詩壇整部伍，筆鋒光怪橫天宇。
異時請賡七月篇，惡食卑宮贊神禹。
凝翠閣陪李梁溪次韵
作者：鄧肅
朝代：宋

欄前碧玉四圍寬，滿座清風文字歡。
霜氣襲人秋更爽，溪光耿月夜生寒。
登臨顧我那能賦，姓字從公遂不漫。
此景此時難再得，相思但把錦囊看。
分歲
作者：鄧肅
朝代：宋

餘臘羈人少共歡，那堪瑞雪降雲端。
四時欲盡三更鼓，六出番成兩歲寒。
欺壓嶺梅殘艷白，密敲亭竹碎聲乾。
公卿休掃黌堂下，留與來朝賀客看。
別施君叔异
作者：鄧肅
朝代：宋

泮水儒生急寸祿，白袍干人如立鵠。
爭注蟲魚股置錐，世外語言不到目。
我嫌人醉還啜醨，常嗟心迹兩相離。
邂逅得君能我意，筆端聊復出新奇。
愛君未冠少年郎，語出輒驚鵷鷺行。
若不紛華替初志，事業他時未易量。
今被青衫走塵土，滿面春風歸仕路。
拄笏政可望西山，莫見輶軒腰傴僂。
我今縶維猶未釋，相思何處訪縱跡。
爲君時望斗牛間，期君光芒高萬尺。
別珠公
作者：鄧肅
朝代：宋

我頃詩成准敕惡，寒江夜度秋蕭索。
曳杖從師得摩尼，洗空愁腸天地廓。
年來狂妄嬰逆鱗，去國三秋又出奔。
隔牆後得綈袍舊，一笑喚回逆旅春。
我心不轉嗟匪石，方壯兩遭天上斥。
處處逢君道價高，萬指方袍趨法席。
白雲天下妙林泉，看君又作新法緣。
儻能容此無歸客，便當結社追白蓮。
別虞守
作者：鄧肅
朝代：宋

閩山去天惟尺五，傍立怪石如蹲虎。
點額龍墀萬里歸，未能赤脚走風雨。
慚愧使君肯相延，十日傾酒如流泉。
文字興餘亦不惡，紅粧執樂艷神仙。
明日馮驩出有車，遠借仁風歸故廬。
不用回頭重引領，行矣商霖到海隅。
別陳少卿
作者：鄧肅
朝代：宋

平生杯酒百無憂，四海風流陳太丘。
據景筆端凌鮑謝，當年門下得伊周。
那知避世嶔𡼭迹，也許從公汗漫遊。
聞說片帆今又舉，三山無處著人愁。
劉忠顯挽詞
作者：鄧肅
朝代：宋

城頭皂幟作雲飛，城中不縱胡馬嘶。
虎狼那顧百萬衆，政期生載人傑歸。
天王遣公赴狂虜，胡奴列拜聽奇語。
軍中相慶得左車，便覺笑談混天宇。
先生一笑凜長虹，此膝那屈穹廬中。
平生數奇似李廣，自許孤忠如魯公。
氈帳歸來眥欲裂，北望紫微湮涕血。
更期結草報君王，夜半無人徑自絕。
城門初開聞訃書，參騫哭往萬人俱。
義色忠軀略不變，忠言凜凜在襟裾。
當時中國滿朱紫，不臣女真即臣楚。
聞公高節端不回，身雖亡恙氣先死。
英風吹到新冕旒，天恩夜破九泉幽。
佳城可葬不可沒，時有紅光上斗牛。
我昔從公子弟列，欲報公知效公節。
公騎箕尾我誰依，獨上山巔采薇蕨。
南歌子
作者：鄧肅
朝代：宋

皓月明腮雪，冷風亂鬢雲。高樓簾幕夜生春。半醉倚人秋水、欲斜傾。曉雨雙溪漲，歸舟一葉輕。杳無青翼寄殷勤。目斷煙波漁火、又黃昏。
南歌子
作者：鄧肅
朝代：宋

竹影窺燈暗，泉聲語夜長。小窗無夢到高唐。獨引三杯長嘯、步修廊。月午衣衫冷，蓮開風露香。闌干西角下銀潢。我欲乘槎天上、泛寒光。
南歌子
作者：鄧肅
朝代：宋

雲繞風前鬢，春開檻裡妝。鳳屏清晝藹龍香。淺畫娥眉新樣、遠山長。比翼曾同夢，雙魚隔異鄉。玉樓依舊暗垂楊。樓下落花流水、自斜陽。
南歌子
作者：鄧肅
朝代：宋

驛畔爭撏草，車前自餵牛。鳳城一別幾經秋。身在天涯海角、忍回頭。旅夢驚殘月，勞生寄小舟。都人應也望宸遊。早晚蔥蔥佳氣、滿皇州。
南歸醉題家圃二首·其一
作者：鄧肅
朝代：宋

填海我如精衛，當車人笑螳螂。
六合羣黎有補，一身萬段何妨。
南歸醉題家圃二首·其二
作者：鄧肅
朝代：宋

近輔暴迫狼虎，聖君德大乾坤。
萬里去黄金闕，一杯得杏花村。
口占
作者：鄧肅
朝代：宋

白鶴一去斷消息，白鶴嶺高高無極。
仙人望汝久不歸，珠花撩亂瑶海碧。
當時同伴有飛鸞，雪浪掀天翻綵翼。
世間千歲會重來，過眼不須尋鳥跡。
古意三首·其一
作者：鄧肅
朝代：宋

妾身如暮雲，陰霾愁漸濃。
郎來如曉色，日高雲自空。
曉色未應夜，愁雲不可重。
會持一杯酒，舉室生春風。
古意三首·其三
作者：鄧肅
朝代：宋

妾如傍籬菊，不肯嫁春風。
郎如出谷鶯，飛鳴醉亂紅。
亂紅有何好，風雨一夕空。
菊英雖枯淡，不愁霜露濃。
古意三首·其二
作者：鄧肅
朝代：宋

妾心如寒梅，隨郎遍江東。
妾身如飛雪，知落何亭中。
雪花故清絕，何人能擊節。
梅花歲歲春，千秋香不滅。
和作哲送令德
作者：鄧肅
朝代：宋

我瓠非五石，安能枵不用。
但恃少年氣，未肯就羈鞚。
越人已斷髮，章甫浪出宋。
何如子建文，脫口人爭諷。
笑示善者機，綺語時一弄。
妙竟秘不傳，尺管閣雲夢。
固應羞芹藻，清明奴隸共。
明年鬰梧桐，定作喈喈鳳。
歸來訪原憲，慎毋學子貢。
故人猶未病，反己能求中。
和姜季資
作者：鄧肅
朝代：宋

入手新詩奪化機，一天星斗夜無輝。
想君佳思真泉湧，索我强辭似箭飛。
平昔端爲覆醬用，臨時那得錦囊歸。
不如且遣長鬚去，兀坐冥搜更下帷。
和明遠喜雨作
作者：鄧肅
朝代：宋

絳狗鳴空朱虎攫，神焦鬼爛不堪虐。
自嗟筆力無韓豪，不敢讒風干鼎鑊。
聞說祥符物外臣，能將念力蘇罷民。
挽出洞天肩未息，飛雲驅雨已生春。
曹侯德我詩如洗，無乃采葑遺下體。
當知此雨非人功，政賴曹溪浩無底。
君看連天六日陰，檐聲夜和蓬窗吟。
羲和知師今日去，自行天上約秋霖。
和李梁溪春雪韵二首·其一
作者：鄧肅
朝代：宋

白白朱朱春已深，那知雪意更陰陰。
落花幾陣遮山密，穿褐餘寒賴酒禁。
騎馬不前真有恨，留衣過臘豈無心。
等爲遷客俱逢雪，誰似梁溪獨醉吟。
和李梁溪春雪韵二首·其二
作者：鄧肅
朝代：宋

玄冥忽欲作春容，不許東君利自封。
已使素英拖暖絮，更摧妖艷別寒松。
那知往事思飛燕，預慶豐年免象龍。
向有謫仙詩句好，何妨閉戶醉金鍾。
和謝吏部鐵字韵三十四首 丘宰生日二首 其一
作者：鄧肅
朝代：宋

律管才吹九寸耳，帝遣玄冥下司水。
天度稍多百四十，愛日差長斗建子。
已剝羣陰驅小人，四海熙熙語復嗔。
因闢金關謫太白，不許天庭久練真。
太白塵緣固未絕，肯將天巧形世拙。
會施霖雨滿人間，歸對千年忘恙鐵。
和謝吏部鐵字韵三十四首 丘宰生日二首 其二
作者：鄧肅
朝代：宋

陽復朋來七日耳，黎明當動有泉水。
陰陰寒谷未生春，天閔斯民如赤子。
遂因天下生奇人，俾歌襦袴無怨嗔。
朅來割雞多暇日，逸韵飄飄騰九真。
瓊室瑶池津不絕，冷笑人間衛生拙。
三竊蟠桃顔益童，那復虬髯面如鐵。
和謝吏部鐵字韵三十四首 呈幾叟儀曹四首 其一
作者：鄧肅
朝代：宋

管中窺豹一斑耳，敢對江海更言水。
賴公不作揚雄尾，舞雩曾許隨童子。
綈袍至今念故人，世人欲殺渠不嗔。
更將妙語爲高價，坐令玉表欲侔真。
期公終始不相絕，回愚參魯余亦拙。
異時報德但脩身，那用張良袖中鐵。
和謝吏部鐵字韵三十四首 呈幾叟儀曹四首 其三
作者：鄧肅
朝代：宋

嶺雲去天一握耳，取死一分山下水。
不辭舟車千里來，賴有陳蕃知孺子。
當堂得酒觴故人，醉倒花前夜不嗔。
我來一見欣如故，險語聊攄肺腑真。
安得眼邊萬事絕，與君千首較工拙。
樂死初無鍤自隨，那學祠東墓費鐵。
和謝吏部鐵字韵三十四首 呈幾叟儀曹四首 其二
作者：鄧肅
朝代：宋

世上乞憐帖雙耳，得失毫芒汗流水。
轅駒厠鼠端可憐，笑殺物外奇男子。
先生眼中無可人，將軍污足渠亦嗔。
儻欲眠時遣客去，兩忘物我淵明真。
世間勢位日懸絕，不能變渠平日拙。
政如强弓五十步，無力可貫青唐鐵。
和謝吏部鐵字韵三十四首 呈幾叟儀曹四首 其四
作者：鄧肅
朝代：宋

忽忽百年石火耳，偃鼠不踰一腹水。
胡椒百斛何爲哉，簞瓢便可安顔子。
君看世間容悅人，脅肩摇尾恐人嗔。
所得僅能毛髮許，抵掌無由一笑真。
期公便與此曹絕，折脚鐺中歸養拙。
富貴鼎來即應之，鄂公未遇姑冶鐵。
和謝吏部鐵字韵三十四首 對酒二首 其一
作者：鄧肅
朝代：宋

世上紛華蟻穴耳，東流不作西歸水。
號寒那用學孟郊，捉月要須追李子。
一樽忽爾逢故人，高談往往鬼神嗔。
人間目下多忌諱，忘形惟有醉鄉真。
但得如意酒不絕，四壁莫愁生事拙。
鑄成此錯吾安之，何妨與費數州鐵。
和謝吏部鐵字韵三十四首 對酒二首 其二
作者：鄧肅
朝代：宋

八斗一傾聊熱耳，開匣時觀三尺水。
指天喝月使倒行，揚波直欲斬蛟子。
安得知音吾黨人，相看青眼不余嗔。
笑驅八蠻有奇策，開懷聊與話誠真。
可憐吐哺風流絕，乞巧未遑姑守拙。
坐觀明月侵蝦蟆，空使玉川懷寸鐵。
和謝吏部鐵字韵三十四首 紀德十一首 其一
作者：鄧肅
朝代：宋

切切寒蟲常在耳，未識詞源萬斛水。
忽開玉軸見奇文，光怪摩空亂眸子。
太傅江左風流人，靈運在家元不嗔。
家世千年今復振，落筆飄飄語更真。
頓足忘言驚妙絕，欲續貂蟬恨才拙。
鉛刀那敢望神劍，舒屈無方豈常鐵。
和謝吏部鐵字韵三十四首 紀德十一首 其一〇
作者：鄧肅
朝代：宋

三吳惡少飛綠耳，殺人如麻壅流水。
餘風往往到七閩，魚爛鳥驚父離子。
紛然回顧作流人，我侯正色聊一嗔。
坐使倉黄萬老弱，復歌太平養性真。
百弊紛紛俱杜絕，四境無虞安樸拙。
方信哲夫自成城，不須十仞堅削鐵。
和謝吏部鐵字韵三十四首 紀德十一首 其一一
作者：鄧肅
朝代：宋

忘心政須麯糵耳，醉仙如吸百川水。
男兒不復問聖賢，杯酒力辭真豎子。
我侯度量壓千人，不滿金鍾却怒嗔。
酒酣那復迷朱碧，苗莠猶分僞與真。
人言狂藥要須絕，恐潰肺腸語亦拙。
那知真氣不可侵，烏府如今肝是鐵。
和謝吏部鐵字韵三十四首 紀德十一首 其七
作者：鄧肅
朝代：宋

李白嘗言人有耳，不當徑洗潁川水。
男兒出處自有時，何須銳意楚狂子。
公今無意世間人，北山有靈定不嗔。
天子政作唐虞計，谷口那留鄭子真。
佇觀大手稱奇絕，致君却笑前賢拙。
坐使梯航到鬼方，來尋九州貢璆鐵。
和謝吏部鐵字韵三十四首 紀德十一首 其三
作者：鄧肅
朝代：宋

世上區區蠅狗耳，不復解纓濯清水。
只知貪雀不留珠，可憐認賊翻爲子。
珍重謝公天下人，冷居林泉曾不嗔。
雲煙萬木觀不足，却把新詩爲寫真。
高節凌雲亦奇絕，不綰六印未爲拙。
何妨笑學杜陵翁，只有布衾冷似鐵。
和謝吏部鐵字韵三十四首 紀德十一首 其九
作者：鄧肅
朝代：宋

結交要在相知耳，趣向不殊水投水。
請看丘侯對謝公，箭鋒相契無多子。
丘侯平日論律人，詳及謝公喜與嗔。
一得新詩即傳借，許久誇談今見真。
車馬爭看紛不絕，新詩那簡茅檐拙。
脫腕供人嗟未能，安得畢昇二板鐵。
和謝吏部鐵字韵三十四首 紀德十一首 其二
作者：鄧肅
朝代：宋

窮居如將豆塞耳，一泓自足牛蹄水。
那知鄰境有人豪，笑觀造化但兒子。
筆端萬字驚倒人，春色秋風隨喜嗔。
一讀錦囊殆仙去，欲借雲軿遂朝真。
更當負笈慰愁絕，憑公一掃平生拙。
門人益親自得回，會觀踏破門限鐵。
和謝吏部鐵字韵三十四首 紀德十一首 其五
作者：鄧肅
朝代：宋

四海紛紛箏笛耳，誰識子期志流水。
韵高調古自難酬，得意政須副墨子。
我公聲價第一人，積薪居上笑不嗔。
但將佳句妙今古，逝變雕蟲返太真。
孟軻嘗續吾道絕，功與神禹論工拙。
先生今復迴狂瀾，豈減旌陽柱鑄鐵。
和謝吏部鐵字韵三十四首 紀德十一首 其八
作者：鄧肅
朝代：宋

眼中儒生聊爾耳，僅免春闈飲墨水。
可憐四海萬青衿，却愧建安六七子。
誰似丘侯獨可人，日無千篇即怒嗔。
腐語陳言俱掃滅，奇文秀句出天真。
虎頭固已稱詩絕，更逢安石分工拙。
新詩爲侯特發揮，照人之明鑑磨鐵。
和謝吏部鐵字韵三十四首 紀德十一首 其六
作者：鄧肅
朝代：宋

引領門牆數舍耳，劍之水源自樵水。
裹糧問道嗟未能，參前倚衡見夫子。
自笑昔爲塵土人，春狂時逐賣符嗔。
年來懶惰百事廢，洗空人僞惟葆真。
更餘凈業磨未絕，强繼彌明不知拙。
豈是螳螂敢當車，貘獸從來食銅鐵。
和謝吏部鐵字韵三十四首 紀德十一首 其四
作者：鄧肅
朝代：宋

仕途例皆諂笑耳，隨盤方圓無定水。
前年天子思奇才，霜臺曾擢古君子。
泛觀中外儻非人，髮上衝冠聊一嗔。
那顧城狐并社鼠，好惡無私喜怒真。
底事年來迹又絕，笑遁林泉似藏拙。
憑誰去斬佞臣頭，請公速鑄楚山鐵。
和謝吏部鐵字韵三十四首 自敘三首 其一
作者：鄧肅
朝代：宋

瑟瑟霜風夜聒耳，小院枕衾如潑水。
夜清火冷不成眠，起就短檠閱諸子。
掩卷嗟嗟今古人，遺風可喜仍可嗔。
風日相憐紛無已，一笑玄之妄亦真。
我今是非兩俱絕，百巧百中不如拙。
寂然無復一念邪，那有黄冠下鞭鐵。
和謝吏部鐵字韵三十四首 自敘三首 其三
作者：鄧肅
朝代：宋

萬物紛紛一馬耳，百川不同均一水。
不將彼是作殊觀，坐使須彌納芥子。
李白高視空無人，審言更作牙官嗔。
可憐紙上較輕重，畫餅象龍俱未真。
我師宣尼四病絕，抱甕寧作漢陰拙。
萬變紛紛不敢侵，真室何須樞楗鐵。
和謝吏部鐵字韵三十四首 自敘三首 其二
作者：鄧肅
朝代：宋

惡聲不入伯夷耳，嚴陵拂袖釣寒水。
古來豪傑例幽居，佩𩍚肯隨舟人子。
造化爐中忽爲人，笑笑隨緣又何嗔。
細語粗言俱入妙，醉中不必更陶真。
年來三復韋編絕，得趣無多一味拙。
物外翛然我已仙，不愁石髓堅如鐵。
和謝吏部鐵字韵三十四首 謝楊休三首 其一
作者：鄧肅
朝代：宋

人生相值梗萍耳，無酒投錢亦飲水。
况公家世足風流，封胡羯末又賢子。
匹馬來尋物外人，坐上無氈寒不嗔。
傾蓋相逢已如故，洗空機械情更真。
公今在陳糧屢絕，惡圓喜方我尤拙。
窮愁相守兩蕭然，富驕何事如意鐵。
和謝吏部鐵字韵三十四首 謝楊休三首 其三
作者：鄧肅
朝代：宋

一歲無多數日耳，歸心應逐東流水。
遥想解鞍在於門，滿室生春舞妻子。
明朝去拜絳帷人，遲遲他邦冀勿嗔。
願及散才求入社，寓詩千里欲尋真。
醫門不與多病絕，無鹽自獻那羞拙。
誰知此質非良金，政須乃翁爲點鐵。
和謝吏部鐵字韵三十四首 謝楊休三首 其二
作者：鄧肅
朝代：宋

半夜絲簧紛養耳，舞袖香風散沉水。
高堂嬉笑坐生春，不誦式微驚遊子。
孟公投轄雖知人，故鄉千里兒曹嗔。
毅然竟把刀頭舞，百日夢歸今日真。
依前瘦馬登高絕，未應却笑此行拙。
邑人脂膏子弗求，况是丘侯帽無鐵。
和謝吏部鐵字韵三十四首 送成彥尉邵武三首 其一
作者：鄧肅
朝代：宋

萬竅于喁風割耳，梅影橫斜耿煙水。
殺雞爲黍政追隨，七峰共作隱君子。
忽舉陽關餞行人，去去莫愁官長嗔。
但知所領馬曹似，清談更覺子猷真。
谷風嘗譏朋友絕，子貢毋輕原憲拙。
期公鴻雁不空回，開緘八行劃如鐵。
和謝吏部鐵字韵三十四首 送成彥尉邵武三首 其三
作者：鄧肅
朝代：宋

山頭枯木半生耳，山下琉璃剪碧水。
登山臨水兩超然，刻燭千篇對夫子。
我生也是不羈人，白眼望天人共嗔。
相逢賴有知音鮑，揮麈不疑咳唾真。
子今更與竹林絕，我獨凄然守株拙。
望公聲譽騰九天，不惟去作錚錚鐵。
和謝吏部鐵字韵三十四首 送成彥尉邵武三首 其二
作者：鄧肅
朝代：宋

汗血神駒卓錐耳，去似蒼崖决積水。
據鞍年少笑西征，神仙中人梅氏子。
平生胸抱不由人，點額再歸曾未嗔。
儀舌尚存斯足矣，卞玉那愁無識真。
一官聊續箕裘絕，登山莫厭芒鞋拙。
會使狗偷掃地無，不須蜂蠆揮鉅鐵。
和謝吏部鐵字韵三十四首 遊山三首 其一
作者：鄧肅
朝代：宋

高巖去天尺五耳，下飛瀑布千尋水。
山間瘦竹映枯松，歲寒相對凜君子。
杖藜去去尋幽人，剝啄扣門公勿嗔。
凡骨膻腥儻不厭，願供薪水看脩真。
高人隱几語言絕，大巧深藏端若拙。
無乃誤遊天目山，偶見唐公冠带鐵。
和謝吏部鐵字韵三十四首 遊山三首 其三
作者：鄧肅
朝代：宋

門前如市不入耳，忘言隱几心如水。
紛華時逐長安兒，清爽何似毛錐子。
我雖事業未如人，天公不等吾弗嗔。
獨步高山尋兀室，默坐燒香已悟真。
世事繽紛俱謝絕，叩角自歌愚且拙。
誰暇投書追賈誼，更憂銅弊雜鉛鐵。
和謝吏部鐵字韵三十四首 遊山三首 其二
作者：鄧肅
朝代：宋

人生要在行樂耳，四化相磨逝流水。
溪山佳處飽遨遊，莫爲羶葷親俗子。
解龜誰顧謫仙人，玉局題牆亦遭嗔。
世人例作葉公解，但喜畫龍誰識真。
何如便與塵寰絕，醉倒莫嫌茅店拙。
青驄門外繫垂楊，旋乞青禾剉白鐵。
和謝吏部鐵字韵三十四首·別僧永肩
作者：鄧肅
朝代：宋

號寒啼饑自聒耳，火中蓮花那著水。
超然不復顧塵寰，空色兩冥舍利子。
冠巾賈島齒平人，當時僅免退之嗔。
何如伯升雲水去，萬劫不磨一點真。
公今更恐情難絕，泛作飛蓬謀未拙。
挽袖牽裳浩不迴，當知若人是真鐵。
和謝吏部鐵字韵三十四首·和謝吏部
作者：鄧肅
朝代：宋

昔年怨聲常滿耳，紛紛女巫未沉水。
天教我侯慰遠人，坐令盜賊化君子。
期年仁政遍人人，撫之如子不須嗔。
吏民欲欺亦不忍，出言洞見胸中真。
要圖書問久已絕，人皆巧中渠寧拙。
優遊黄卷有餘歡，此志不回端截鐵。
和謝吏部鐵字韵三十四首·邑官有和者亦以詩寄之其人自云禦方寇有功
作者：鄧肅
朝代：宋

寂寞相如四壁耳，陋巷蕭然窮飲水。
雖似退之厭權門，時作封人慕君子。
慚愧知音個中人，近前不學丞相嗔。
掀髯抵掌論今古，肺腑恢然笑語真。
頃余學問非三絕，操瑟干齊謀更拙。
棲遲何以酬己知，吾道不移硯鑄鐵。
和鄒宣教
作者：鄧肅
朝代：宋

未須絕跡便餐霞，且飲當朝諫議茶。
法水有緣隨遠浪，污泥無計染蓮花。
千篇信筆初無語，萬里浮螺觸處家。
已悟色空元不兩，夔蚿何用更憐蛇。
和鄧成材五絕·其一
作者：鄧肅
朝代：宋

扶筇欲過北山來，政賴詩囊一笑開。
故走溪山尋勝景，爲君携向筆端來。
和鄧成材五絕·其三
作者：鄧肅
朝代：宋

朱紫紛趨左衽班，羨君不動屹如山。
卷將禹稷平生志，掉首歸爲陋巷顔。
和鄧成材五絕·其二
作者：鄧肅
朝代：宋

酒兵招我破愁城，頓覺春風拂面生。
却廹豺狼飛小艇，當知捩手又翻羹。
和鄧成材五絕·其五
作者：鄧肅
朝代：宋

卧龍何日起南陽，萬騎追風競挽强。
射落長庚作頑石，坐令四海復農桑。
和鄧成材五絕·其四
作者：鄧肅
朝代：宋

句法徒能泣鬼神，文窮欲餞嘆無因。
臨存多謝知音鮑，爲洗胸中萬斛塵。
和陳少卿
作者：鄧肅
朝代：宋

懶從蒿目世間憂，緩步招提味九丘。
正論羨君無鄭衛，窮途慰我在商周。
飄然忽作遷喬興，卓爾難追跨海遊。
別去詞源應萬斛，幸分涓滴洗離愁。
哭施叔异
作者：鄧肅
朝代：宋

天上樓成求俊筆，今古共嗟李長吉。
那知施侯更可憐，只向人間二十一。
平生疾惡端如讎，高視青衫氣橫秋。
豈惟落筆動驚俗，政事入眼無全牛。
汗血共期千里足，狂風忽已摧秀木。
生前萬事且置之，白頭老母將焉屬。
管鮑交情我最深，訃來一慟幾失音。
相思通昔不作夢，對床蟋蟀更秋吟。
哭陳興宗先生三首·其一
作者：鄧肅
朝代：宋

森森松竹鎖春風，半掩柴門一徑通。
獨步水雲情似鶴，對人談論氣如虹。
詩書當日三冬富，光燄他時萬丈雄。
忽馭冷風徑歸去，長庚依舊耿秋空。
哭陳興宗先生三首·其三
作者：鄧肅
朝代：宋

滿腹悲辛誰與言，叩門不應更依然。
一斑昔我嘗窺豹，五色還公自補天。
新隴只今堪挂劍，枯桐從此不調絃。
典刑今有阿戎在，定與相從對白蓮。
哭陳興宗先生三首·其二
作者：鄧肅
朝代：宋

虀鹽昔者謾儒宮，葦白茅黄處處同。
十載從公煩點鐵，寸毫令我稍披聾。
一泓漸笑牛蹄水，萬里初觀羊角風。
欲反三隅嗟已矣，兩行衰淚付春風。
喜雨二章·其一
作者：鄧肅
朝代：宋

萬里炎洲政鬰蒸，阿香搥鼓忽砰轟。
雲驅鐵騎千山合，雨挽銀河一夜傾。
龜坼有田皆灌灌，蝟毛無稻不生生。
高樓破曉朱簾卷，六合無塵萬象清。
喜雨二章·其二
作者：鄧肅
朝代：宋

暘蟲赫赫欲流金，夾岸垂楊失翠陰。
已恐人間被湯旱，誰從天上作商霖。
崇墉定有千箱積，果腹同傾四海心。
我亦不須憂脫粟，聊賡既醉入瑶琴。
嘲蛇傷足
作者：鄧肅
朝代：宋

責官只得林泉幽，也有曲膂潛相讎。
肆毒不知分彼是，後身那解癖春秋。
我嬰逆鱗龍不怒，誰知蠢蠢敢當路。
要我迷陽不作難，祇恐壽光劾君去。
塵外堂
作者：鄧肅
朝代：宋

俯仰天地間，紛紛塵垢耳。
市井與山林，累人均一體。
有真故有妄，無彼那取此。
謂是爲塵外，政應在塵裏。
憑師一埽空，六塵不用洗。
淵默即雷聲，萬川同一水。
大水雜言
作者：鄧肅
朝代：宋

前日雨如絲，繽紛雜朝霧。
昨日雨如注，萬壑爭馳騖。
今朝有霽色，作意在芒屨。
那知復如傾，漫天飛瀑布。
介休借車振蒼穹，十八葉幡如火紅。
濤頭起伏萬銀屋，河伯盡以山爲宮。
門前小艇疾飛鴻，挽我同趨急流中。
人生如夢貴適意，乘此可食千頭龍。
醉中舉杯謝舟子，口腹自營吁可鄙。
不聞大禹不過門，血指爲疏九年水。
何如乘風拜張堅，喚取女媧來補天。
坐令赤子脫魚腹，六合內外還桑田。
柳枝却下蛟龍約，談笑支奇付鐵索。
異時天上敢驚呼，斥作人間鐺折脚。
大雨
作者：鄧肅
朝代：宋

夜夜陰雲如潑墨，雨勢欲挽銀河竭。
春工十八落泥塗，驟雨誰云不終日。
魏紫姚黄業已空，嬉遊何足介心胸。
只恐年年禾黍地，浸淫盡入陽侯宮。
憑誰爲我呼少女，掃空陰翳開天宇。
光風霽日暖層霄，坐令六合同歌舞。
姜池源廟二首·其一
作者：鄧肅
朝代：宋

樽酒源頭一拜神，麕羊甕繭便青春。
當年旱魃矜餘虐，禱去陽侯失舊津。
姜池源廟二首·其二
作者：鄧肅
朝代：宋

博带峩冠新廟像，長衫紫領樂耕民。
雨暘從此如常德，願作常山薦號人。
子安提舉二首·其一
作者：鄧肅
朝代：宋

南奔千里已途窮，更向長江避賊鋒。
十口未容謀去住，片帆那暇擇西東。
乞錢不忍從司業，食粥新來似魯公。
賴有詩情摧不老，時將新句吐長虹。
子安提舉二首·其二
作者：鄧肅
朝代：宋

征鼓驅人夜發船，別來無處寫憂煎。
高吟自答㗀嚶嘯，旅食時開鬰屈筵。
君去青天纔尺五，我今白髮已三千。
何當却飲南湖月，顛倒衣裳舞謫仙。
宴坐軒
作者：鄧肅
朝代：宋

客食突不黔，馬上肉消髀。
所得知幾何，此生亦茅靡。
何如豐巖公，一室萬緣止。
竹林能清幽，巖竇富奇偉。
關門寂無人，燒香坐隱几。
今年忽猿驚，杖屨數百里。
持此凝宴坐，老師一啟齒。
我豈死灰如，春風吹不起。
請君看九淵，止水即一洗。
寄亨甫
作者：鄧肅
朝代：宋

晴空當晝棲暘蟲，目林欲焚深甑中。
多謝吾君肯相訪，袖中詩句來清風。
愛主我堪犬馬比，采蕨山巔行餓死。
豈能五絕比天人，疾讀君詩汗如洗。
君今師友人中豪，琢磨事業當日高。
若扣天門自求試，速爲奉天留陸贄。
寄司錄朝奉兼簡伯壽
作者：鄧肅
朝代：宋

老松古柏爭清勁，社稷元勳李文正。
風流千古照人寒，家有白眉聲益振。
十年遊宦落窮山，妾無衣帛日號寒。
只餘凈業磨不去，駸駸筆勢江河寬。
阿戎作詩更難偶，銀鈎仍復規顔柳。
蒼藤千尺練敲冰，萬軸晶熒照窗牖。
明月夜光兩相酬，束笋堆床曾不休。
公家自有嘔心戒，豈容雕琢損天遊。
嗟我無文出月脇，惟有蓬窗堆柿葉。
如何分我三百萬，試掃危言助調燮。
寄張子猷
作者：鄧肅
朝代：宋

九州胡馬闇塵埃，政恐狂瀾不可迴。
敢念陶潜舊彭澤，當尋阮肇過天台。
三朝我乏迴天力，一壑君還釣月來。
便好相從長夜飲，簞瓢新有脯青苔。
寄張應和運副二首·其一
作者：鄧肅
朝代：宋

當年曾忝從官班，再拜天顔咫尺間。
今歷千山嫌未穩，芒鞋明日又登山。
寄張應和運副二首·其二
作者：鄧肅
朝代：宋

土屋茅茨山萬重，陰雲不解雨濛濛。
桃源目斷知何處，身在杜陵詩句中。
寄德裕縣丞
作者：鄧肅
朝代：宋

世人齪齪例卑嘶，槍榆不識南冥飛。
邂逅逢公能可意，笑呼文舉作羣兒。
扁舟十日繫楊柳，未忍憤然誇疾走。
官長雖嗔渠不聞，且覓吾徒絕詩酒。
笑談便覺無樊籠，勝景况復煩天公。
眼前突兀萬銀屋，河伯欲以山爲宮。
期公定非噲等伍，愛公高氣塞寰宇。
此行要須上九天，利磨干將斬張禹。
寄李狀元
作者：鄧肅
朝代：宋

渡頭送君泛小舟，絲絲細雨織寒愁。
自聞君來天亦喜，急掃陰霾霽九州。
聚星高會古難續，也欲從君勤秉燭。
期君指顧蘇甌閩，一笑春風不忍獨。
寄璨老西軒
作者：鄧肅
朝代：宋

水沉一炷裊晴窗，默坐無心可得降。
浥露菖蒲能寸寸，語晴新燕自雙雙。
祇今得兔不鉆紙，那用浮杯更度江。
前世遠公只師是，好從元亮供千缸。
寄興國福聖二老
作者：鄧肅
朝代：宋

我本窮山采薇蕨，偶上丹霄騎日月。
雲端不著癡仙人，天公雖笑雷公斥。
今我在陳糧殆絕，不夢杏漿澆細肋。
詹成炊飯似摶沙，牛革薦甘真嚼鐵。
慚愧忘形二禪客，倒屣相迎作禪悅。
竹萌瀹水瑩瓊瑶，土芝借糟凝琥珀。
余不供僧僧供余，是事顛倒古所無。
要知人我兩無有，此飽便當均太虛。
昨日龍興飛尺書，挽我登山有籃輿。
試問二師肯俱否，一飽還君欲借渠。
寒梅上李舍人
作者：鄧肅
朝代：宋

窮山觸目紛茅葦，此意昏昏誰可洗。
竹間忽破一枝梅，對月嫣然耿寒水。
吟詩索酒滿高堂，穿簾的皪射晶光。
世上羶葷來不到，翦翦天風吹冷香。
人言百花睡未起，獨冠羣芳差可喜。
那知和羹自有期，未用爭雄壓桃李。
但憐雨雪正濛濛，寒意未舒萬象窮。
故作選鋒驅殘臘，挽回天地變春風。
小飲
作者：鄧肅
朝代：宋

斷臂一朝續狼肉，楛矢漫空夜相逐。
海鳧亂飛三丈毛，藍田不行四寸玉。
何如南嶽追祖風，雲間坐致桃李穠。
笑盡酒船三百斛，醉吹簫管上晴空。
巖桂
作者：鄧肅
朝代：宋

雨過西風作晚凉，連雲老翠出新黄。
清芬一日來天闕，世上龍涎不敢香。
廬山
作者：鄧肅
朝代：宋

平生作意廬山遊，往來却貪吳越舟。
陛下許臣鞭匹馬，芒鞋因得款清幽。
是時六月蒸炎暑，六合黄塵空一雨。
上方冷翠襲衣襟，便覺笑談在天宇。
後迎駕行
作者：鄧肅
朝代：宋

揮鞭衝曉露，歸鞍載夕陽。
一日復一日，不見御袍黄。
左衽須文繡，氈車奉珪璋。
作意禮樂盛，而乃訪毛嬙。
上皇襲太平，珍怪乘四方。
奇器驚鬼劃，舞要欲雲翔。
端爲大盜積，萬里來貪狼。
文移急星火，搜抉到毫芒。
伐柯則不遠，吾道其復昌。
君看天宇間，紫微已輝光。
躣馬今朝去，定拜御爐香。
惡衣供禹御，茅茨覆堯堂。
爲邦消底物，人心歸則王。
從昭祖乞糖霜
作者：鄧肅
朝代：宋

甜滿中邊一夜冰，璀璀璨璨自天成。
冷香入骨追瓊液，秀色當筵瑩水晶。
絳闕不須餐沆瀣，玉池何事養胎津。
從公乞取洗蒸鬰，一馭寒風上太清。
感皇恩
作者：鄧肅
朝代：宋

翠竹謾連雲，天風不到。簾幕重重自熱惱。冷香忽至，愛惜當同芝草。井花浮碧玉，炎威掃。酒渴想東鄰，憂心如搗。納履生疑謾悔懊。未容沈李，相對尊前傾倒。報君惟短句，瓊琚好。
成彥女奴琵琶
作者：鄧肅
朝代：宋

婷婷裊裊出紗窗，坐使紅妝萬目降。
翠袖薄籠春笋十，玉釵初合綠雲雙。
四絃對客追三疊，萬喚令人憶九江。
曼倩酒狂本無量，爲渠瀲灧倒銀缸。
戲吳少綝
作者：鄧肅
朝代：宋

短檠對君同泮水，虀鹽不給窮吞紙。
君今載紙連數艘，貧富相懸九萬里。
崇寧政事先方田，紛紛訟牒亂雲烟。
祗今列屋飽蟲蠹，官折羊酒壽高年。
夫子談笑收餘慶，不復塵埃生釜甑。
便當痛飲天津橋，一網盡呼天下俊。
戲天啟作時文
作者：鄧肅
朝代：宋

君不見晉陽作垣期自固，中藏荻蒿勁箘簵。
知音會遇張孟談，安趙有才終一顧。
人生會遇自有時，兩股何須欲置錐。
快將好景供詩酒，嗟嗟戚戚非男兒。
戲彥成端友
作者：鄧肅
朝代：宋

一天梅雨亂繽紛，二陸超然樂事并。
師命炙牛携越妥，相如滌器對文君。
閉門嗟我如孫敬，載酒誰人過子雲。
窺竇有心公肯否，要將文字雜紅裙。
戲洪丞
作者：鄧肅
朝代：宋

萬里歸來雲水鄉，逢春得酒且彷徨。
好賢誰似雙松吏，使我時終一石狂。
忽與高唐來鼠目，却令朱戶鎖梅粧。
先生取瑟吾知己，安得從今不舉觴。
戲王子和
作者：鄧肅
朝代：宋

豪華相陵豆粥石，坐上珊瑚碎三尺。
那知蕭條洙泗間，竈火不星連七日。
我生不復餞文窮，醉眼從來四海空。
一飽便令百憂失，三合紅陳等萬鍾。
君家况有柳枝弱，客惡不容主人惡。
造門果腹姑置之，杜陵寒眼憑君廓。
戲題
作者：鄧肅
朝代：宋

我欲開樽百物無，鄰家酒熟各觴吾。
扶杖出門又應供，三生恐是賓頭盧。
招成老
作者：鄧肅
朝代：宋

萬竅于喁北風烈，烏雲貼地欲飛雪。
醉乘一葉上玻璃，忽霽陰威行夜月。
鳳凰山頭想大顛，芒鞋竹杖弄清泉。
胸中得句自春色，散入草木騰雲煙。
安得今宵對揮麈，快然別作二歲語。
遥知今吾非故吾，便當刻燭追風雨。
昭祖送韓文
作者：鄧肅
朝代：宋

兩鳥相酬不肯休，欲令日月無旋輈。
斯文未喪得韓子，掃滅陰霾霽九州。
古來散文與詩律，二手方圓不兼筆。
獨渠星斗列心胸，散落毫端俱第一。
陋巷嗟余四壁空，惡本雕殘付蠹蟲。
雖得一班時可意，魚魯紛紛意莫窮。
好古誰似城南杜，平生不矜潤屋富。
力刊善本妙毫釐，日費千金曾不顧。
老藤截玉奴側理，千古松煤騰碧烟。
入手五行俱可下，兀兀短檠忘夜眠。
我生嗜好隨時改，獨有此書心不解。
欲酬厚意錐也無，更爲先生作阿買。
本上人
作者：鄧肅
朝代：宋

乞食自王城，駿筆揮萬紙。
開緘動心目，忽忽龍蛇起。
便可老煙霞，聲價日千里。
那知未滿意，更訪栟櫚子。
栟櫚亦何人，是心如灰死。
惡語滿人間，春風自桃李。
憑君一笑揮，萬事空一洗。
但了風動幡，在處針投水。
願將廣長舌，語出亦糠粃。
迴到我輩人，政堪覆醬耳。
東林一枝庵
作者：鄧肅
朝代：宋

世間傑棟俯飛翰，簾旌不動天風寒。
但得一身自安逸，誰思寒士三萬間。
東林天下推第一，凈几明窗萬禪客。
主人幽棲僅一枝，便覺寬容無迫窄。
一身六尺何足患，蠢動當知俱欲安。
誰識曹溪一滴許，能令法雨遍塵寰。
林提學挽詞
作者：鄧肅
朝代：宋

文陣曾驚賢士關，青衿袖手仰登壇。
當年聲價輝暘谷，晚節清貧奈歲寒。
地下修文屈顔子，人間談易失丁寬。
傳家賴有千人傑，三接天衢不作難。
梅
作者：鄧肅
朝代：宋

不顧冬殘自在妍，笑將疏影弄嬋娟。
小軒不用垂簾幕，我醉花香自得仙。
次宋左司韵
作者：鄧肅
朝代：宋

往事無如今日新，鑾輿一再冒胡塵。
陽微陰極故多雨，柳怨花愁不忍春。
已遣侈心傾虜帳，行收淚眼拜楓宸。
眼前惡景君休問，勝負相資臂屈伸。
次韵二首·其一
作者：鄧肅
朝代：宋

玉殿曾叨侍冕旒，才疏意廣誤旁求。
彙征那敢私連茹，勇退何妨在急流。
蓬蓽已無原憲室，江山要飽子長遊。
西庵軒檻多風月，幸子時來共茗甌。
次韵二首·其二
作者：鄧肅
朝代：宋

怪底祥光夜滿門，朝來入社得詩人。
空疏嗟我句無眼，俊逸知君筆有神。
共隱兵戈不到處，相携雲水自由身。
便當痛飲追河朔，紅雪繽紛膾錦鱗。
次韵凝翠閣看水
作者：鄧肅
朝代：宋

欄桿十二俯烟濤，冒雨從君一醉陶。
頗覺寒窗侵島瘦，故將勝景助韓豪。
波聲裂岸魚歌遠，水勢橫天釣艇高。
前日主人今國老，乘桴何處泛滔滔。
次韵師皋
作者：鄧肅
朝代：宋

平生論兵輕白起，端欲採芝追甪里。
誰遣聲名到人間，役役十年空血指。
天狗墮地嗟未已，雷聲屢迫君王耳。
閩山今復暗旌旗，四望長安淚如洗。
羨君好古慕羲皇，品流不減劉真長。
舍我帡幪得甘寢，徬徨忽在無何鄉。
安得大明如火烈，坐令鼠輩消春雪。
六合內外還桑田，乾坤不容異姓裂。
看君躣馬如遊龍，醉中脫帽造王公。
高堂請志中興事，吉甫作誦穆清風。
次韵李舍人
作者：鄧肅
朝代：宋

道山文章伯，杖履作幽棲。
筆硯爲戲事，業落翻墨螭。
平生百萬言，定相初不離。
更憐世間士，塵網深相闈。
笑踵雙林轍，誓破萬夫疑。
八面列神王，劍戟森携持。
怒目幹龍宮，機緘絕謀惟。
佛語浩無際，天地如可彌。
笑談一轉畢，璿璣時未移。
見者皆了了，鈍根化神機。
不然分三藏，誰能俱不遺。
白頭鉆故紙，底是出頭時。
此恩今欲報，四顧將誰依。
在佛本無說，於公亦何爲。
珍重謫仙人，登山力未疲。
天涯渺萬里，著處即爲歸。
隨緣作贊嘆，妙語何奇奇。
置之天壤間，千古無敢非。
我生多肉障，煩公示寶篦。
請作一言蔽，牟尼即仲尼。
次韵王信州
作者：鄧肅
朝代：宋

煤炱飛上天，沉沉三日霧。
銀河一壓摧，狂雨恣橫騖。
我恐鐵騎來，疾馳不納屨。
氣豪如項羽，勢猛似黥布。
瀰漫江海接高穹，石牛未洗血泥紅。
天吳八首真奇怪，咄嗟平地作銀宮。
我貧家火不星竈，赤脚滅沒泥塗中。
目斷曉風生少女，又復茅檐飛白龍。
慚愧北來王夫子，籍籍聲名滿都鄙。
朝吟千賦暮千詩，松腴亦須枯海水。
莫倚文章似孟堅，未用風流追樂天。
且以光芒破陰晦，挽回日色到桑田。
樂歲天公有嚴約，斥落旄頭沉貫索。
從公日醉三百杯，不怕西風動旗脚。
次韵王信州三首·其一
作者：鄧肅
朝代：宋

逐客難參國士憂，扶筇萬里過閩甌。
藜羹充腹初無憾，楛矢踰江生計愁。
長夜漫漫不肯旦，梅霖灌灌未應休。
醉中我欲呼風伯，一掃陰霾霽九州。
次韵王信州三首·其三
作者：鄧肅
朝代：宋

平生恥爲一身謀，枘鑿方員兩不投。
蟣虱但知貪肉食，醯雞何足語天遊。
雪餘自閉袁安戶，月皎時登王粲樓。
更得吾人詩句好，當知此樂與天侔。
次韵王信州三首·其二
作者：鄧肅
朝代：宋

風波未暇怨浮萍，多謝朋來慰此情。
君似張憑真理窟，我慚侯喜得詩聲。
酒杯莫向吾徒淺，句法當令叔世驚。
又恐諸公連茹去，堂堂王室要扶傾。
次韵王信州古風
作者：鄧肅
朝代：宋

我昔少年日，氣與風雷壯。
一言既不合，掉頭歸望望。
誓將老煙霞，叩角耕閑曠。
一日煩干旌，叩天舒孟浪。
自譬舟一葉，沙溪春蕩漾。
百川儻已東，吾力那能障。
尚賴天地寬，未即崇山放。
栟櫚付冷居，乃爲世所長。
老妻畫紙棋，赤脚沽村釀。
醉起舞彩衣，吾道頗休暢。
人傑又鼎來，不怕供詩帳。
酬唱激清風，洗空煙雨瘴。
故人化鶴仙，穹廬共悽愴。
生還義更高，裹飯遠相餉。
演山見長庚，醉眼不敢仰。
便結騎鯨遊，不知飛燕謗。
蘭亭最後來，德齒均所尚。
傷時雖慷慨，論事尤倜儻。
杯酒七峰下，逸思九天上。
萬事俱可人，祇欠蛾眉唱。
次韵王信州遊棲雲
作者：鄧肅
朝代：宋

勝遊出林杪，參天僅一分。
從君如附驥，顧我願爲雲。
野色連空碧，幽香襲露薰。
耦耕當卜此，橫笛夜相聞。
次韵茂實之才
作者：鄧肅
朝代：宋

謫官誰道不知春，出郭猶能一醉熏。
銀筆爭題追鮑謝，席門琢句擬機雲。
東垣敢念百朋錫，南畝當從千耦耘。
剩乞新詩殊不惡，恐因叩角徹天聞。
次韵謝明遠和
作者：鄧肅
朝代：宋

乞身天上爲溪山，征鼓不容蓑笠閑。
酷暑扁舟同海角，暖風杯酒念長安。
高情我自歸蓮社，妙譽君應冠杏壇。
更約三山少從款，赬虬吐卵粲金盤。
次韵郭宰兼簡丞尉三首·其一
作者：鄧肅
朝代：宋

獨領詩壇卧北窗，故應落筆士夫降。
笑談自掃剡籐萬，聲價曾高魏闕雙。
六合便當歸化筆，一同聊復賞澄江。
初無肯綮煩遊刃，夜飲何妨取萬缸。
次韵郭宰兼簡丞尉三首·其三
作者：鄧肅
朝代：宋

一點螢燈續曉窗，已千人十未甘降。
見聞僅得豹斑一，勝負猶爭蛙角雙。
山聳劍鋒登九坂，浪翻銀屋度三江。
歸來自在春風裏，時得萱堂獻酒缸。
次韵郭宰兼簡丞尉三首·其二
作者：鄧肅
朝代：宋

只將詩律對晴窗，我本無爲人自降。
曹子棒頭施色五，崔侯廳下植松雙。
千篇堪友騎鯨李，八詠當奴夢筆江。
文字興餘行樂耳，肯容碧玉自盈缸。
次韵鄧成彥
作者：鄧肅
朝代：宋

槍榆不羨貼天飛，冷落柴門半掩扉。
花榭水軒催客老，飯囊酒甕與心違。
風流沈約自應瘦，美好陳平今已非。
誰似宗盟重山嶽，九環金带稱腰圍。
次韵龍學丈
作者：鄧肅
朝代：宋

水色山光入畫屏，浩然相對自由身。
芳菲莫恨無情去，天地常藏不盡春。
儻得江河化酒醴，何須瓦礫點金銀。
花開花謝兩休問，且向樽前一笑頻。
次韻李狀元送酒
作者：鄧肅
朝代：宋

年來樽酒是生涯，赤脚曾無解語花。
明日可來文字飲，新詩共吐半天霞。
次韻順之奏雅四首·其一
作者：鄧肅
朝代：宋

誰回厄會作民祿，憑君上天厭人欲。
要將勳業稱貂蟬，世間豈曰無衣六。
次韻順之奏雅四首·其三
作者：鄧肅
朝代：宋

夢蝶莊周心槁木，入柳穿花本無欲。
杯酒行春當此時，忽遇清明一百六。
次韻順之奏雅四首·其二
作者：鄧肅
朝代：宋

謫仙酒渴要吞江，劉毅一呼從此欲。
當知明瓊亦有神，引上洞天三十六。
次韻順之奏雅四首·其四
作者：鄧肅
朝代：宋

神仙醉歌天上曲，暖春肯念人間欲。
謾將郊島繼韓豪，五出那配天葩六。
次鼓腹謠元韻
作者：鄧肅
朝代：宋

我心不轉本非石，世路爬沙任退尺。
杯酒高懷獨未忘，只有三萬六千日。
原憲雖貧亦非窮，石髮溪毛放筯空。
已遣寸毫飽風月，安得高堂列鼎鐘。
明朝莫怕山如削，夾路花香破酒惡。
世間得失競雞蟲，一笑危岑天地廓。
江城子
作者：鄧肅
朝代：宋

酒闌攜手過迴廊。夜初涼。月如霜。笑問木樨，何日吐天香。待插一枝歸斗帳，和雲雨，殢襄王。如今滿目雨新黃。繞高堂。自芬芳。不見堂中，攜手舊鴛鴦。已對秋光成感慨，更夜永，漏聲長。
泛江
作者：鄧肅
朝代：宋

風迴浪急月初圓，携得魚竿下釣船。
自是高歌星斗上，不須騎氣夜行天。
泛舟示子
作者：鄧肅
朝代：宋

秋江十日雨，破浪飛危檣。
恍如在天上，萬頃煙茫茫。
狂風自南來，桂華雨新黄。
停杯不須飲，且飲空中香。
平生四海心，老大愧周郎。
聊復隨孺子，解纓濯滄浪。
北斗挹酒漿，天孫織衣裳。
乘興拏舟去，一笑上銀潢。
洪丞和來再次韵·其一
作者：鄧肅
朝代：宋

堂堂國士洪夫子，刻燭從渠心自降。
妙手故應釣鰲六，得君那用射鳶雙。
定隨國老興東海，肯效騷人慟楚江。
酒醴祇今須麯糵，要今六合共盈缸。
洪丞和來再次韵·其三
作者：鄧肅
朝代：宋

萬里歸來一小窗，利名心滅不須降。
雖無何子食錢萬，未到潘郎雪鬢雙。
樓上詩狂欲騎月，晚來酒渴思吞江。
從今痛飲須論日，瑣瑣那能問幾缸。
洪丞和來再次韵·其二
作者：鄧肅
朝代：宋

世事無由到竹窗，只餘心賞獨難降。
雨餘翡翠山連七，春漲玻璃溪自雙。
萬壑不須看越嶠，千尋端可配吳江。
摳衣便欲同清景，安得黄封列萬缸。
浣溪沙
作者：鄧肅
朝代：宋

二八佳人宴九仙。華堂清靜鬥春妍。瓊枝相倚妙無前。良夜黃雲來縹緲，東風碧酒意留連。花間蝶夢想翩翩。
浣溪沙
作者：鄧肅
朝代：宋

傍竹柴門俯碧流。見人無語眼橫秋。鳴機軋軋弄纖柔。定有迴文傳竇子，何時銀漢渡牽牛。歸來風雨夜颼颼。
浣溪沙
作者：鄧肅
朝代：宋

半醉倚人落珥簪。天香不數海南沈。時傾秋水話春心。已覺吹簫歸碧落，從今禊飲笑山陰。金盃休惜十分深。
浣溪沙
作者：鄧肅
朝代：宋

宿雨潛回海宇春。曉風徐散日邊雲。熙熙人意一番新。破睡海棠能媚客，舞風垂柳似招人。春衫歸去馬蹄輕。
浣溪沙
作者：鄧肅
朝代：宋

海畔山如碧玉簪。天涯訊息嘆魚沈。賴逢傾國洗愁心。莫為世情生旅況，且因樂事惜光陰。明朝紅雨已春深。
浣溪沙
作者：鄧肅
朝代：宋

闌外彤雲已滿空。簾旌不動石榴紅。誰將秋色到樓中。瑪瑙一泓浮翠玉，瓠犀終日凜天風。炎洲人到廣寒宮。
浣溪沙
作者：鄧肅
朝代：宋

雨入空階滴夜長。月行雲外借孤光。獨將心事步長廊。深鎖重門飛不去，巫山何日夢襄王。一床衾枕冷悽香。
浣溪沙
作者：鄧肅
朝代：宋

高會橫山酒八仙。煙雲不減九華妍。暖風瓊樹倚樓前。妙唱一聲塵暗落，靚妝四座玉相連。驂鸞何日共翩翩。
無題
作者：鄧肅
朝代：宋

風行水上偶成文，暖入園林自在春。
換國雖工非我有，嘔心得句爲誰珍。
三生戒老詩堪畫，千古長庚筆有神。
不用臨風嘆奔逸，簞瓢一笑舜何人。
玉山避寇
作者：鄧肅
朝代：宋

前年十月間，胡兵滿大梁。
小臣阻天對，血涕夜霑裳。
去年十月間，左省謫征商。
扁舟歸無處，江浙俱豺狼。
今年十月間，叛卒起南方。
官兵且二萬，一旦忽已亡。
一身幸無責，奉親走窮荒。
天宇如許大，八口無處藏。
空山四十日，畫餅誑饑腸。
朅來古招提，和氣靄脩廊。
迎門有禪伯，梵行照穹蒼。
却念客無歸，燒豬飯蘇郎。
方袍二百指，祖燈其復光。
中有護法人，義氣干天槍。
倒床得甘寢，不知冬夜長。
明朝曹夫子，破浪飛危檣。
入門郁春色，滿船載瓊漿。
高談驚霹靂，佳句刻琳琅。
那知奔竄中，一樂得未嘗。
何當掃陰雪，四海共春陽。
便携我輩人，浩歌歸醉鄉。
世事如奕棋，臧否均亡羊。
簑衣可釣月，底處是金章。
玩芳亭
作者：鄧肅
朝代：宋

蔓草芊芊迷舊圃，日號狐猩走鼯鼠。
世欲去之嗟未能，竭力米鹽汗如雨。
先生人間第一流，目中萬事無全牛。
割雞已覺無多子，斬新亭柳作清遊。
紛紛姚魏爭黄紫，醉眼雖觀心似水。
但搜佳景付吟魂，吐作新詩爛盈紙。
慚愧知音太史公，爲榜佳名字畫雄。
二公連茹歸霄漢，此亭萬古揚清風。
瑞鷓鴣
作者：鄧肅
朝代：宋

北書一紙慘天容。花柳春風不敢穠。未學宣尼歌鳳德，姑從阮籍哭途窮。此身已落千山外，舊事回思一夢中。何日中興煩吉甫，洗開陰翳放晴空。
瑞鷓鴣
作者：鄧肅
朝代：宋

北書一紙慘天容，花柳春風不敢穠。
未學宣尼歌鳳德，姑從阮籍哭途窮。
此身已落千山外，舊事迴思一夢中。
何日中興煩吉甫，洗開陰翳放晴空。
生查子
作者：鄧肅
朝代：宋

執手兩潸然，情極都無語。去馬更匆匆，一息迷回顧。孤館得村醪，一醉空離緒。酒醒卻無人，簾外三更雨。
登妙峰閣
作者：鄧肅
朝代：宋

維舟古木陰，故人能倒屣。
相携步高閣，千尺誇雄偉。
雨餘天氣清，宇宙空如洗。
對面碧玉峰，去天不盈咫。
憑欄一超然，欲摶九萬里。
下視囂塵間，蠢蠢魚蟲耳。
平生浪自苦，馬上肉消髀。
匆匆欲何之，燒香更隱几。
入夜寂無人，波聲欄下起。
坐覺非塵寰，雷霆生脚底。
秋日白蓮
作者：鄧肅
朝代：宋

竹外玻璃十頃寬，水芝高下刻琅玕。
冷香翦翦秋風動，孤艷泠泠曉月寒。
康樂氣豪猶出社，易之韵俗更誰看。
笑談今日親姑射，太華高吟不數韓。
第四章兼簡其子
作者：鄧肅
朝代：宋

虱卜雖蕭條，虎筮固豪壯。
要皆有得失，未息胸中望。
那知方寸地，太空等虛曠。
川逝水不流，石高風自浪。
鄭五相府榮，謝三漁舟漾。
窮達安在哉，但瞞肉眼障。
鼓瑟鏗爾捨，扶杖曝然放。
在我本不虧，底處更求長。
獨掛百錢遊，無人捉私釀。
醉歸一腹春，滿紙揮琴暢。
珍重江左王，德卲宜絳帳。
天遣千里來，不顧閩山瘴。
人言臭味同，政可慰悽愴。
誰知金玉予，詩成即相餉。
筆力到天心，開卷人爭仰。
但勿賦兔葵，小兒易生謗。
獻之詩更奇，句法晉宋尚。
從渠得精深，嗟余真恍儻。
何當日相從，煩君更語上。
徑追太古風，三嘆聊十唱。
紫芝和來
作者：鄧肅
朝代：宋

雨餘榴火欲燒空，宮槐老翠闇薰風。
即今此景那可恃，忽觀玉露泣芙蓉。
請公文急出新格，一變茅黄兼葦白。
坐令鼠輩掃地空，毋使再來相主客。
異日光芒李杜高，聲價豈但一時豪。
故應高視空四海，紛紛過眼萬銀袍。
我生作意遊弱水，蓬萊杳隔三萬里。
何如平地揖詩仙，一洗從來鄭衛耳。
期公便作九鼎重，雲水未容扁舟弄。
漫天霖雨在胸襟，半夜吹作高宗夢。
鬼方月窟雖殊陬，願治之心輒相投。
澤民事業無多子，要使人人鼓腹遊。
羅知縣挽詩
作者：鄧肅
朝代：宋

閉門經史自優遊，氣宇凌凌上斗牛。
從政逝將驅鳥鼠，傳家那肯墜箕裘。
人間端欲揮銀筆，天上俄聞記玉樓。
山北山南何處問，翩翩丹旐舞殘秋。
聚星行
作者：鄧肅
朝代：宋

昴星下天扶漢德，長庚乃向開元謫。
光芒相照數百年，一尊不得聞風月。
何如今日出城闉，高堂共享無邊春。
風流皆在煙霞表，不數當年荀與陳。
江湖我今方卷舌，君等上天環北極。
箕斗虛名不必多，要斥旄頭作頑石。
臨江仙
作者：鄧肅
朝代：宋

劍水泠泠行碧玉，扁舟一葉吹風。玉人招手畫橋東。浩歌隨月去，春在小樓中。簾幕低垂圍篤耨，雕觴笑捧春蔥。謾將雨意作雲濃。單于吹未徹，門外響玲瓏。
臨江仙
作者：鄧肅
朝代：宋

夜靜黃雲承寶襪，九疑人到羊家。蕊宮仙曲送流霞。東陵分玉井，遠勝隔荷花。綽約旗亭沾一笑，眾驚食棗如瓜。畫橋煙柳忽翻鴉。醉鬟傾綠醑，參月共橫斜。
臨江仙
作者：鄧肅
朝代：宋

夜飲不知更漏永，餘酣困染朝陽。庭前鶯燕亂絲簧。醉眠猶未起，花影滿晴窗。簾外報言天色好，水沈已染羅裳。檀郎欲起趁春狂。佳人嗔不語，劈面噀丁香。
臨江仙
作者：鄧肅
朝代：宋

帶雨梨花看上馬，問人底事匆匆。于飛有願恨難從。大鵬摶九萬，鸚鵡鎖金籠。忽忽便為千里隔，危岑已接高穹。回頭那忍問前蹤。家留煙雨外，人在鬥牛中。
臨江仙
作者：鄧肅
朝代：宋

春雪一甌扶醉玉，翩翩兩腋生風。柳腰無力殢雲蹤。陳郎投轄意，分袂忍匆匆。白玉琢杯龍麝泛，瀼瀼天酒爭濃。何妨一飲上青驄。晴空行夜月，緩轡水晶宮。
臨江仙
作者：鄧肅
朝代：宋

樓北樓南青不斷，晴空總是春容。先來無處問郎蹤。那堪風不定，雨盡一窗紅。初恨水中徒捉月，而今水月俱空。謾將雨意伴雲濃。臨風千點淚，不到浙江東。
臨江仙
作者：鄧肅
朝代：宋

獨宿禪房清夢斷，雞聲喚起晨鐘。出門曉月耿寒空。小池凝翡翠，竹外跨飛虹。梅塢不知何處了，傍籬臨水重重。嘯歌都在冷香中。人間那有此，天上廣寒宮。
臨江仙
作者：鄧肅
朝代：宋

百尺危樓初過雨，清風凜作輕寒。一聲漁笛在雲端。黃昏簾幕卷，新月半闌干。青翼不來音信斷，雲窗杳隔三山。何當攜手便驂鸞。今宵同勝景，玉斝不留殘。
臨江仙
作者：鄧肅
朝代：宋

雨過荼縻春欲放，輕寒約住餘芳。南園今日被朝陽。瓊葩開萬點，塵世滿天香。百卉叢中紅紫亂，玉肌自笑孤光。清風翦翦過紗窗。餘酲空一洗，不數壽陽妝。
自嘲
作者：鄧肅
朝代：宋

蹤跡平生半九區，醉倒時得蛾眉扶。
連年兵火四方沸，一飽雞豚半月無。
住世今非孔北海，分司自到賓頭盧。
卷簾月色招人醉，三百青銅徑自沽。
與郭舜欽朝請
作者：鄧肅
朝代：宋

成均冷坐窮吞紙，額叩龍墀濱九死。
背負琴書偶生還，賴有春風滿故里。
故里渺居天一隅，因仍蔓草不堪除。
多謝先生肯遊刃，號令雷霆一掃驅。
舊弊忽消新慶長，老稚相携紛擊壤。
坐使牛蹄一泓中，九萬共摶羊角上。
只恐朝廷急英雄，割雞不用煩屠龍。
政須太山來壓卵，金闕喚回小令公。
陋巷嗟余空四壁，餓死平生無枉尺。
知音今有昌黎公，玉川得卧三竿日。
舫齋
作者：鄧肅
朝代：宋

寓形天宇間，一枝慎所處。
到眼無溪山，堆胸自塵土。
陳子作舫齋，端能世外趣。
笑傲風波境，恬無風波慮。
循本魚可觀，灰心鷗自舞。
風景雖可人，公乎聊四顧。
紛紛逐末流，誰援沉迷苦。
吾事在濟川，慎勿五湖去。
芙蓉軒
作者：鄧肅
朝代：宋

我聞幽軒榜芙蓉，琉璃十頃浸新紅。
此來踏雪空無有，黄蘆敗葦爭號風。
却坐明窗弄書史，新詞仍試佳毫楮。
香風忽到簾幕開，一朵芙蓉却能語。
我生眼中萬妖嬈，爲渠還作夢魂勞。
炙牛未數劉師命，驂鸞便學王子喬。
花石詩十一章·其一
作者：鄧肅
朝代：宋

蔽江載石巧玲瓏，雨過嶙峋萬玉峰。
艫尾相銜貢天子，坐移蓬島到深宮。
花石詩十一章·其一〇
作者：鄧肅
朝代：宋

恭惟聖德高舜禹，一圃豈嘗分彼此。
世人用管妄窺天，水陸驅馳煩赤子。
花石詩十一章·其一一
作者：鄧肅
朝代：宋

安得守令體宸衷，不復區區踵前蹤。
但爲君王安百姓，圃中無日不春風。
花石詩十一章·其七
作者：鄧肅
朝代：宋

三月和風塞太空，天涯海角競青紅。
不知花卉何遠近，六合內外俱春容。
花石詩十一章·其三
作者：鄧肅
朝代：宋

守令講求爭效忠，誓將花石掃地空。
那知臣子力可盡，報上之德要難窮。
花石詩十一章·其九
作者：鄧肅
朝代：宋

飽食官吏不深思，務求新巧日孳孳。
不知均是圃中物，遷遠而近蓋其私。
花石詩十一章·其二
作者：鄧肅
朝代：宋

浮花浪蕊自朱白，月窟鬼方更奇絕。
繽紛萬里來如雲，上林玉砌酣春色。
花石詩十一章·其五
作者：鄧肅
朝代：宋

皇帝之圃浩無涯，日月所照同一家。
北連幽薊南交趾，東極蟠木西流沙。
花石詩十一章·其八
作者：鄧肅
朝代：宋

聖主胸襟包率土，天錫園池乃如許。
坐觀塊石與根莖，無乃卑凡不足數。
花石詩十一章·其六
作者：鄧肅
朝代：宋

是中嵩嶽磨星斗，下視羣山真培塿。
千年老木矯龍蛇，天風夜作雷霆吼。
花石詩十一章·其四
作者：鄧肅
朝代：宋

天爲黎民生父母，勝景直須盡寰宇。
豈同臣庶作園池，但隔牆籬分爾汝。
荔子
作者：鄧肅
朝代：宋

荔子有佳品，乃在府城東。
我來方秀發，黄雲幾萬重。
遥知香味色，已具碎花中。
憑欄一念足，不食意自充。
人世如夢耳，當體色即空。
謂是爲真實，便可侑千鍾。
謂是爲非實，真飽亦何從。
虛實兩無有，樓高雨濛濛。
菩薩蠻
作者：鄧肅
朝代：宋

一心唯欲南園去。東山著意留難住。曾慣識追風。馬群今已空。金盤盛玉露。情絕鴛鴦侶。破賊凱還歸。沖天看一飛。
菩薩蠻
作者：鄧肅
朝代：宋

乳羝屬國歸來早。知君膽大身猶小。一節不須論。功名看致君。鎮西樓上酒。父老為君壽。更壽太夫人。年年封詔新。
菩薩蠻
作者：鄧肅
朝代：宋

垂楊嫋嫋腰肢軟。寒溪練練琉璃淺。短艇臥吹風。生涯一葉中。五湖須徑去。何用若耶女。煙雨暝沙汀。花香喚酒醒。
菩薩蠻
作者：鄧肅
朝代：宋

廉纖細雨連天遠。紗窗不隔斜風冷。花柳自生春。無聊空閉門。雙雙攜手處。回首煙汀暮。嬉笑在高樓。知人牢落否。
菩薩蠻
作者：鄧肅
朝代：宋

歸心謾逐飛雲去。歡情卻為芳菲住。翠袖擁香風。寧辭玉斝空。主人承湛露。元是皋夔侶。早晚定遄歸。商霖四海飛。
菩薩蠻
作者：鄧肅
朝代：宋

簾旌不動薰餘熱。高堂誰送能言雪。一笑下人間。天風襲坐寒。歌聲雲外去。句句蘇仙語。曲罷一尊空。飄然欲馭風。
菩薩蠻
作者：鄧肅
朝代：宋

腰肢欲趁楊花去。歌聲能遏行雲住。杯酒醉東風。羈愁一洗空。謫仙清飲露。意在飛瓊侶。未醉即求歸。新詞句欲飛。
菩薩蠻
作者：鄧肅
朝代：宋

萋萋欲遍池塘草。輕寒卻怕春光老。微雨溼昏黃。梨花啼晚妝。低垂簾四面。瀋水環深院。太白困鴛鴦。天風吹夢長。
菩薩蠻
作者：鄧肅
朝代：宋

隔窗瑟瑟聞飛雪。洞房半醉回春色。銀燭照更長。羅屏圍夜香。玉山幽夢曉。明日天涯杳。倚戶黯芙蓉。涓涓秋露濃。
菩薩蠻
作者：鄧肅
朝代：宋

飛紅欲帶春風去。柳絲卻織春風住。去住任春風。只愁尊俎空。今朝鞭馬去。又得高陽侶。半醉踏花歸。霜蹄驕欲飛。
菩薩蠻
作者：鄧肅
朝代：宋

騎鯨好向雲端去。踏花偶為狂朋住。笑語凜生風。眼高四海空。羊裘衝雨露。我是漁樵侶。已趁白鷗歸。長江自在飛。
萬卷堂
作者：鄧肅
朝代：宋

世人無遠韵，挾策干浮雲。
識字僅有數，得志無短檠。
太丘妙家法，不肯鹵耕耘。
藏書浩無際，兀坐觀滄溟。
寒陋鄙李邕，假書勤朝昏。
過眼如杜甫，散爲筆下神。
一家今四傑，射策到王庭。
自視猶細事，家塾方討論。
嗟我未聞道，政作鉆紙蠅。
會同阿戎去，從公問斲輪。
落梅二首·其一
作者：鄧肅
朝代：宋

一夕狂風雨萬英，醉扶筇竹踏疏星。
歸來衫袖天香冷，一洗人間龍麝腥。
落梅二首·其二
作者：鄧肅
朝代：宋

飄零不用嘆春工，風味端期鼎鼐中。
欲攬陽和歸宇宙，何妨飛舞作先鋒。
蝶戀花
作者：鄧肅
朝代：宋

執手長亭無一語。淚眼汪汪，滴下陽關句。牽馬欲行還覆住。春風吹斷梨花雨。海角三千千疊路。歸侍玉皇，那復回頭顧。旌旆已因風月駐。何妨醉過清明去。
西庵餞春
作者：鄧肅
朝代：宋

傍水禪房半掩門，乍晴簾幕捲黄昏。
風驅紅雨春何在，酒入香肌玉自溫。
勿笑饑腸充笋蕨，須將醉眼蓋乾坤。
杖頭更有百錢在，明日還尋未到村。
西江月
作者：鄧肅
朝代：宋

臘雪猶埋石巘，春風已入梅梢。冷香隨馬上瓊瑤。不與時人同到。拍手恐驚星斗，高歌已在煙霄。醉呼玉女解金貂。笑問何如蓬島。
西江月
作者：鄧肅
朝代：宋

風薦荷香翦翦，月行竹影徐徐。微聞環佩過庭除。恐是陽臺行雨。玉筍輕籠樂句，流鶯夜轉詩餘。酒酣風勁露凝珠。我欲驂鸞歸去。
觀子陵畫像
作者：鄧肅
朝代：宋

陶朱防狡兔，渭濱兆非熊。
先生但釣月，君王友不從。
我昔訪其迹，溪光磨青銅。
呼公公不應，天籟自號空。
何人知此景，携歸梵王宮。
乃知夜半力，端在寸毫中。
訪丹霞
作者：鄧肅
朝代：宋

煙雲著天無寸空，寒窗瑟瑟夜號風。
浩歌出門何所詣，故人飛錫梵王宮。
扣門兀坐寂無語，衲破蒙頭面如土。
逢場聊復觸機鋒，千偈瀾翻疾風雨。
我生鼻孔自撩天，笑將龍肉比談禪。
針水相投得吾子，帖肉汗衫今脫然。
但憐凈業猶詩酒，醉筆時作蛟龍走。
儻惟語默兩無妨，憑公刻燭聯千首。
况是雪意政相留，慎勿匆匆撫刀頭。
明日談笑作春色，同在瓊瑶十二樓。
訪故人
作者：鄧肅
朝代：宋

天寒歲暮兩無聊，訪戴那辭千里遥。
直上洞天三十六，馬蹄迤邐步瓊瑶。
訪故人
作者：鄧肅
朝代：宋

扁舟載月隨夜風，曉到溪源訪老農。
水骨借風鳴活活，澗毛被雨綠茸茸。
竹萌已削瓊瑶白，村酒仍沽琥珀濃。
醉倒田間無一事，九衢車馬自衝衝。
詠史二首·其一
作者：鄧肅
朝代：宋

雨過東山春意濃，但携桃李步春風。
眼高四海無勍敵，百萬胡奴一□空。
詠史二首·其二
作者：鄧肅
朝代：宋

五湖范蠡携西子，三國周郎嫁小喬。
蓋世功名聊唾手，何妨樽酒醉妖嬈。
謁南齋諸友
作者：鄧肅
朝代：宋

青青門外竹，練練澗中流。
水竹自相激，天壤無炎洲。
我友有高韵，來爲扶策遊。
氛埃飛不到，軒窗寸寸秋。
高文穿天心，細字編蠅頭。
氣豪欲騎月，志銳定焚舟。
我來初過雨，衣衫空翠浮。
平生百斛塵，一洗空不留。
歸來短檠下，清風入夢幽。
不知白蓮社，肯容靈運不。
謝丹霞老師
作者：鄧肅
朝代：宋

丹霞脩何行，天花雨紅英。
草莽化金碧，宴坐十年成。
落筆多奇語，酬唱皆名卿。
微言寄禍福，無心天籟鳴。
頃年來七峰，見我眼增明。
西來的的意，一語貫三乘。
坐令塵土人，彈指悟無生。
別來今許久，夜夢飛爽靈。
新詩忽入手，春風死草萌。
公以慧生定，我自明而誠。
相望雖千里，秋風共一清。
去去勿作念，明鑑無將迎。
謝吳少綝和
作者：鄧肅
朝代：宋

茅齋對語夜生春，簾幕低園沉水熏。
冷坐顧余心似鐵，題詩羨子氣如雲。
山巔有蕨應同采，郭外無田可獨耘。
市酒盈樽且狂飲，兒曹昵昵不須聞。
謝呂友善見和
作者：鄧肅
朝代：宋

扶筇西去謾尋春，獨學無人沐且熏。
便欲問津從桀溺，當時折檻愧朱雲。
陰霾滿目憑誰掃，芳草連空未易耘。
家學定須興尚父，威聲一振九夷聞。
謝朱喬年
作者：鄧肅
朝代：宋

歸帽納毫真得策，要牋留带計何疏。
公如買萊苦求益，我已忘要何用渠。
閉戶羽衣聊自適，堆窗柿葉對人書。
帝都聲價君知否，寄付新傳折檻朱。
謝李舍人題額
作者：鄧肅
朝代：宋

寸草春未報，秋風樹不停。
三年真忽爾，過隙白駒奔。
廬墳吾豈敢，北堂有老人。
作庵居釋子，佛事勤朝昏。
太史憐此意，高額揭顯親。
梁間垂玉筯，壁上靄飛雲。
顧我何爲者，傳家空一經。
栖遲已三十，寒燈尚短檠。
北轅將適楚，捩手或翻羹。
那能爲親顯，只可充添丁。
但念我先人，白首困飄零。
射策不逢賞，青衫脫王庭。
今焉逢太史，發揮身後名。
坐令九泉下，冷骨復生春。
顯揚政在此，松楸萬世榮。
作詩敢論報，欲爲肌上銘。
謝虞守送酒
作者：鄧肅
朝代：宋

瑟瑟嚴風鼓蓬戶，對話春圍兩亡趣。
使君送酒喚春來，坐使漫空翻柳絮。
雪榭懸知雪未消，一目千里皆瓊瑶。
詩仙冷坐清入骨，便合九萬摶扶摇。
迴首故園歸未得，天意留人亦奇絕。
我今幸得賢主人，公亦未易有此客。
謝見招者
作者：鄧肅
朝代：宋

機鋒不契更何圖，便合浮杯出上都。
此去定須安短褐，平生那肯曳長裾。
迴天儻是奇男子，綰印原非大丈夫。
揮手出門殊不惡，一帆秋水及鱸魚。
謹次第三章
作者：鄧肅
朝代：宋

海角誰能寫客憂，童顔鶴髮顧崇丘。
風流君似東山謝，勳業余慚赤壁周。
落筆敢陪風雨疾，扶筇時共水雲遊。
明朝却羨先生去，萬頃煙波醉莫愁。
賀朱喬年生日
作者：鄧肅
朝代：宋

三春一半入羣芳，朱朱白白競天香。
人間無處著此景，付與長庚作肺腸。
長庚乘風下天宇，明窗萬卷飽今古。
筆端著處皆春容，文墨林中三角虎。
祇今聲價高雲煙，要轍故應歲九遷。
便當折檻追家世，與國同休億萬年。
賀梁溪李先生除右府
作者：鄧肅
朝代：宋

虜兵震地喧鼙鼓，黑幟插城遍樓櫓。
蔽空戈甲來如雲，羣盜相隨劇豺虎。
胡塵漠漠四壁昏，諸將變名竄軍伍。
十萬兵譟龍德宮，上皇避狄幾無所。
嗣君匹馬詣行營，朕躬有罪非君父。
奸臣草表遽書降，身率百官先拜舞。
那知馮道冷笑渠，立晉猶存中國主。
翠華竟作沙漠行，望雲頓有關河阻。
九天宮殿鬰岧嶤，目斷離離變禾黍。
生靈日夕望中興，猶幸君王自神武。
相公特起爲蒼生，下視蕭曹無足數。
詞議雲湧紛盈庭，羣策但以二三取。
老謀大節數子并，行見犂庭滅金虜。
立馬常依仗下鳴，日詠杜鵑懷杜甫。
飛鳥猶尊古帝魂，激烈浩歌來義旅。
規模共佐李西平，廟貌不移舊鐘簴。
質夫和來
作者：鄧肅
朝代：宋

我生不顧四壁空，千金買笑醉春風。
半夜酒紅潮玉頰，亭亭秋水影芙蓉。
作文忽慕元和格，遂入賢關親眉白。
遽聞皇甫語穿天，淵源蓋是退之客。
琢句出人數等高，要令天下無英豪。
擊節一觀百憂失，不覺此身猶布袍。
平生自足牛蹄水，爲公辟易數百里。
願得佳句時飛來，此間幸有子期耳。
雨意朝來猶許重，安得相從恣嘲弄。
虀鹽充腹燈一螢，兀坐亡聊真夢夢。
會鞭匹馬城東陬，對床臭味兩相投。
歸來筆下飽奇怪，不須更事子長遊。
送丹霞
作者：鄧肅
朝代：宋

山壓濃陰勢欲頹，阿香推車振不開。
君來論詩風四起，挽出羲和照九垓。
別君八年驚電掃，霜髭已失童顔好。
逝者姑從造物流，吾人一笑初不老。
明朝飛錫過平津，浩歌歸耕隴上雲。
巖竇不應藏一滴，要須化作無邊春。
送丹霞
作者：鄧肅
朝代：宋

白蓮結社記前緣，偶到人間共一年。
對學三生形已改，相逢一笑性猶全。
法緣振地公今佛，逸思磨天我亦仙。
明日清風飛短棹，羨師先去得林泉。
送呂友善
作者：鄧肅
朝代：宋

火雲燒空汗如雨，江北江南俱豺虎。
君侯不顧溪山幽，鞭馬一朝去莫禦。
挽君少竢秋風清，君言倚門有雙親。
千里歸從綵衣舞，死生不計萬鍾輕。
過眼紛紛青與紫，顛倒重輕真可鄙。
憑君天上整乾坤，自古忠臣多孝子。
送張巨源
作者：鄧肅
朝代：宋

我頃天上遭雷斥，萬里南歸弄泉石。
慚愧張侯著眼看，詩卷光芒射奎壁。
一朝逸氣見眉間，浩歌依劉出閩山。
渠今得客君得主，寧復回首更悲酸。
陰雨初生腐草翼，破併行空夜的皪。
何時歸伴栟櫚狂，一吐長虹貫白日。
送思道福唐
作者：鄧肅
朝代：宋

狂風一過天如洗，四卷陰雲空萬里。
高樓月色三更寒，魚歌相應起寒葦。
一樽初對謫仙人，只用瀾翻細論文。
半夜拂衣翩欲往，飄飄逸興凌秋雲。
破浪扁舟一葉細，問君去去端君意。
笑言演峽隘心胸，要觀閩海浩無際。
顧我虀鹽尚泮宮，安得化雲便從龍。
好景欲觀今未遂，憑君驅入錦囊中。
送成材
作者：鄧肅
朝代：宋

伯夷自甘首陽蕨，商臣不戴周日月。
那知世人冷笑渠，却言馮道有全節。
紛紛過眼萬飛蚊，何如閉目日飲醇。
議論不從流俗變，吾宗賴有謫仙人。
謫仙品流居第一，射策王庭恣狂直。
不知天上聞不聞，見說奸臣俱辟易。
秋風鞭馬衫藍，一官聊渡試江南。
羣從相從得髯尹，家學當須與劇談。
江南風月歸詩酒，二陸相從真得友。
無人肯伴栟櫚狂，爲我喚回脫帽張。
送春
作者：鄧肅
朝代：宋

宿雨初開萬翠屏，相携雲水自由身。
寸心未逐鶯花老，一笑能留天地春。
儻得新詩同刻燭，不妨濁酒共傾銀。
往來一氣何須問，蝙蝠飛時日正晨。
送李丞相四路宣撫
作者：鄧肅
朝代：宋

冷風吹海煙霧開，繡衣使者天上來。
手持天書傳天語，促起天下豪傑魁。
下堂拜命汗如雨，上堂鳴鼓旌旄舉。
要令南國生清風，不辭馬上蒸溽暑。
平生直氣高蒼穹，四海草木聞威風。
業以自任如伊尹，那使流言動周公。
君臣今日機鋒契，六十九州歸重寄。
屠龍事業警狗偷，談笑定縛吳元濟。
功成上天相都俞，指呼瓦皪化華胥。
日闢農桑三萬里，二十四考書中書。
我今流落窮吞紙，蟾蜍爬沙鞭不起。
歸歟自築茅三間，爲作野史書雄偉。
送李司錄西赴
作者：鄧肅
朝代：宋

晴雲聳奇峰，烈日破昏霧。
謫仙有行色，朋僚傷遠送。
嗟哉君子人，簿書久倥傯。
文星應長庚，勁氣模螮蝀。
幡然玉京去，佇聽朝陽鳳。
巖野豈能留，端肖高宗夢。
送李君上洞天
作者：鄧肅
朝代：宋

北風于喁萬竅號，落雪紛紛燖鵠毛。
好向高堂護帷幕，新醪入臉殷春桃。
居士何爲囂不顧，叩戶長歌辭我去。
行行逸興高白雲，千里江山入芒屨。
問君無乃急所求，笑指南安作勝遊。
南安老師初不死，一聞消息即歸休。
嗟我平生污詩酒，未能赤脚走巖竇。
在家自得忘家禪，託問老師印可否。
送李狀元還朝
作者：鄧肅
朝代：宋

元戎簾幕海濱開，謫仙騎鯨天上來。
尊前談笑贊籌畫，一洗八郡無氛埃。
功成揮鞭朝玉闕，九重閶闔開春色。
要傳天意下人間，翰苑政須萬人傑。
我今去國已五年，天子令伴黄冠仙。
邂逅相逢君復去，林泉還我擅雲煙。
君去上天款天語，莫畏雷霆作强禦。
人間疾苦欲扣天，天門嵯峨隔雲雨。
紅巾十萬今已無，致此紅巾本何如。
撥亂儻知原始末，制梃自可鞭匈奴。
送游教授
作者：鄧肅
朝代：宋

世事齪齪饑寒語，恩怨嘈然相爾汝。
蠅營狗苟端可憐，不見秋風黄鵠舉。
君看三山夜降神，鍾成人傑超不羣。
堂堂勁氣薄霄漢，藐視四海豈無人。
簞瓢陋巷誰知己，自足一樽釣秋水。
誰使文星射紫微，天書遂敕川龍起。
笑來南國開絳帳，議論清明森萬象。
已令爐錘無頑金，九萬却摶羊角上。
飄飄歸興凌秋空，莫恨丁寬易已東。
天生若人不私子，當令四海遍春風。
送許丈赴行在
作者：鄧肅
朝代：宋

狄犬夜吠夷門月，乾坤易位人泣血。
那知千官舞蹈迴，馬上洋洋面不熱。
許侯逆風敢孤騫，黄金圍腰挽不前。
大明昇天狐兔遯，再拜丹墀吾節全。
我時上天恣狂直，權臣舌端飛霹靂。
當時陷穽皆交遊，侯獨臨存真鐵石。
此來邂逅一笑間，夜傾閩酒赤如丹。
胸中磊塊澆未下，征旆匆匆又吳山。
山前鮫鰐翻平陸，殺人如麻未充腹。
憑君仗劍追祖風，坐令四海桑田復。
遊山
作者：鄧肅
朝代：宋

花柳年來不忍春，出郊聊復寫憂熏。
天因御史欲飛雨，山爲文公却霽雲。
寸舌不須論理亂，一犁安得遂耕耘。
憑君且盡杯中物，酒惡花香自在聞。
遊東山
作者：鄧肅
朝代：宋

草木得新露，襲人吹冷香。
泉水夜相激，衾枕自清凉。
我携謫仙人，眉目秀而長。
高懷洗塵累，抵掌論老莊。
若人不世有，此景那可忘。
終當跨皓鶴，同作雲間翔。
遊鼓山
作者：鄧肅
朝代：宋

蘭橈𫇢岸雷霆駭，疾雨狂風欲翻海。
吾人作意水石間，素志豈因風雨改。
悟適當如未悟人，衡山不知爲開雲。
魯陽莫試揮戈手，郭泰何妨墊角巾。
山僧導我飛芒屨，要看渠師得道處。
雪噴鼎烹一斥迴，千古澗流不東注。
我笑老師太豪雄，故令鬼物窺吾蹤。
安得廓然無聖解，蒼崖依舊飛白龍。
過黄楊巖
作者：鄧肅
朝代：宋

朔風夜號空，于喁幾枝木。
深山自春色，芳草不凋綠。
朋來得佳遊，招提藏翠麓。
新酒赤如丹，竹萌肥勝肉。
一醉出門去，缺月挂脩竹。
歸路沙溪淺，危橋踐寒玉。
夜過渭濱居，門庭故不俗。
對坐寂無語，泉聲如擊筑。
宗盟更可人，相邀勤秉燭。
開緘得捷音，豺狼俱面北。
迴棹今可矣，賞心嗟未足。
西去有奇巖，佳名配王屋。
箕踞列十人，未充空洞腹。
更約林宗俱，來伴白雲宿。
道原惠茗以長句報謝
作者：鄧肅
朝代：宋

太丘官清百物無，青衫半作蕉葉枯。
尚念故人家四壁，郝原春雪隨雙魚。
榴火雨餘烘滿院，宿酒攻人劇刀箭。
李白起觀仙人掌，盧仝欣覩諫議面。
瓶笙已作魚眼從，楊花傍碾輕隨風。
擊拂共看三昧手，白雲洞中騰玉龍。
堆胸磊塊一澆散，乘風便欲款天漢。
却憐世士不偕來，爲借干將誅趙贊。
遣妓
作者：鄧肅
朝代：宋

吾徒得酒便超然，何用紅粧惱醉眠。
密約自憐非宋玉，官差聊復浼梅仙。
樽前起舞無鸜鵒，坐上求歸似杜鵑。
去去眼中無俗物，却將詩律絆春妍。
遣興
作者：鄧肅
朝代：宋

醉中飛夢到神清，夜半高樓借水明。
下瞰寒溪凝水晶，孺子相呼同濯纓。
樓上天人百寶瓔，瑞色天香充棟楹。
步雲一曲語春鶯，千山洗空烟霧橫。
酒醒簾外竹陰行，夜風更爲芭蕉生。
愁腸起向謫仙呈，夢境憑君指顧成。
一開後堂花柳盈，香肌可萬六出霙。
珮玉步蓮不自輕，寒眼那能更指令。
春葱斜捧玉壺傾，真珠紅滴濃無聲。
一醉花間豈易營，歸來十日寸心縈。
蘭亭家風類帝京，爲余亦復出花城。
柳腰隨風萬里征，安焉不復數歸程。
坐令鐵心宋廣平，夜揩醉眼賞梅英。
歌燕舞趙藝更精，遏雲迴雪未可評。
人間不復數娥嬴，神仙遊戲肉眼驚。
我生不顧萬鍾榮，對花有酒即蓬瀛。
高會何須四者并，赤脚亦能寫高情。
最恨蘇公世公卿，家聲往往九夷傾。
風流陣中却寢兵，酒甌但借鄰姬擎。
何日高堂鐘鼓鳴，如我心醉如春酲。
避地山谷
作者：鄧肅
朝代：宋

大禹不到處，石壁誰鑿開。
雲端欲相搏，飛出白雲來。
餘沫亂飛雪，雄聲敵春雷。
泝流湧百尺，銀山陟崔嵬。
顧我雖逐客，解雨已春迴。
嗟此天盡處，胡爲乎來哉。
萱堂有垂白，蓬室紛提孩。
內外三百指，奔竄若爲懷。
我疑雲水間，亦有天下才。
何時日三錫，一振紀律頹。
羲和儻中天，六合無氛埃。
鼠壤與蟻穴，不風當自摧。
坐令陋巷中，依舊樂顔回。
亦能書夷狄，朝會叩天階。
避地過雷霹灘
作者：鄧肅
朝代：宋

門前又見馬如流，兵革繽紛幾日休。
嶺似車盤方稅駕，灘如雷霹更行舟。
豺狼敢侮乾坤大，江海徒深蟣虱憂。
安得將壇登李郭，挽回羲御照神州。
避賊引
作者：鄧肅
朝代：宋

羽檄星馳暴客起，西望烽烟無百里。
夜半驚呼得漁舠，老稚相携三百指。
蠖屈蛇盤破蓬底，忽欲騫身風刮耳。
沙汀𫇢岸少依劉，萬斛愁情空一洗。
迴思當年侍玉皇，禁垣夜直宮漏長。
驅馳誰謂遽如許，客枕不安雲水鄉。
前日蹇驢衝火烈，今此扁舟壓殘雪。
隆暑祁寒欲少休，鉦鼓迫人如地裂。
草廬安得無卧龍，奉天政賴陸宣公。
憑誰急呼人傑起，使我叩角歌堯風。
邂逅宇文
作者：鄧肅
朝代：宋

閩山去天餘尺五，漁浦撼舟濱九死。
臨水登山萬里來，却向春圍飲墨水。
白雲目斷無飛翰，夜將劍鋏於誰彈。
世人相馬例嫌瘦，餓死首陽不作難。
側聞天下有人傑，洗出新詩耿冰雪。
年來亦復坐文窮，空使品流居第一。
摳衣浩歌起相從，雨意那憂潑墨濃。
匆匆對語一笑粲，萬斛窮愁一洗空。
公今清譽高星斗，我乃棲遲事奔走。
收拾政賴退之豪，瘦寒不復麾郊島。
鄧成彥邀李益之朱喬年及某一飯適忌日無侑觴者遂遲明日成彥偶在式假以食素謝吾三人朱且行僕因以詩促之
作者：鄧肅
朝代：宋

點額萬里歸，兀坐冷如水。
慚愧北阮賢，爲余欣設醴。
既邀折檻朱，仍約騎鯨李。
人乳已方丈，清歌遲皓齒。
那知事大謬，反誤占食指。
得鹿儻是夢，翻羹得無鬼。
我生飲紅裙，萬事空一洗。
所失如蝟毛，豈惟一飯耳。
端恐荀陳會，自此參辰矣。
憑公反高陽，勿專蘭亭美。
主人或素餐，蘇晉端可擬。
何妨具大烹，肉食從客鄙。
鄰家翁挽辭二首·其一
作者：鄧肅
朝代：宋

凜然風韵老尤癯，方寸經營包九區。
窖粟巧爲任氏策，縛船冷笑退之迂。
深藏未肯驕僮僕，儉德端能率里閭。
故使考終踰七十，不因財害似齊奴。
鄰家翁挽辭二首·其二
作者：鄧肅
朝代：宋

高堂宴坐亦何忙，金水聊觀毀與穰。
遠配刁間籠桀黠，未饒倚頓埒侯王。
桑麻有畝今千計，牛馬難言用谷量。
可惜一朝螺變麥，千金無藥治膏肓。
鄲州道中早行
作者：鄧肅
朝代：宋

疏簾不下縱荷香，夢破紗厨月滿廊。
笑盡一杯鞭馬走，恍疑山色是家鄉。
醉吟軒
作者：鄧肅
朝代：宋

淵明句法古無有，頭上幅巾供漉酒。
李白豪篇驚倒人，舉目望天不計斗。
二子風流不可追，公作幽軒爲喚迴。
長鯨渴興沉江海，錦囊妙句生風雷。
安得一廛在公側，時時去作孔融客。
愁腸得酒生和風，也向毫端寫春色。
陪李梁溪遊泛碧
作者：鄧肅
朝代：宋

凉天夜無雲，寒江秋更碧。
冷照月華中，水天同一色。
畫船渺中流，三更羣動寂。
清風遠相隨，蘆花秋瑟瑟。
近山得桂香，隔烟起漁笛。
樓臺半有無，疑是化人國。
我生本無事，釣竿勤水石。
今宵更可人，仍侍君子側。
浪登元禮舟，本非謫仙敵。
斂手看揮毫，光芒騰萬尺。
陳大夫華嚴閣
作者：鄧肅
朝代：宋

星郎德望欲摩天，坎止流行任自然。
直道不回真鐵石，高懷未老已林泉。
宗門夙了風幡動，傑閣聊修香火緣。
顧我驅馳成底事，羨公真是地行仙。
雨花軒
作者：鄧肅
朝代：宋

君不見解空宴坐寂無侶，寶花忽爾窺巖戶。
已將精進聳人天，是用色相旌其苦。
又不見毗耶居士坐高堂，四落天花趁揮麈。
若人猶有空可談，真機何處遁天女。
豐巖寂寂梵王家，誰把幽巖名雨花。
我知此誠齊人耳，但識解空與毗耶。
誰知豐巖了無取，口角瀾翻初不語。
吾宗未出天莫窺，豈復有花可爲雨。
雲際嶺
作者：鄧肅
朝代：宋

狂直初無涉世才，雷公斥下九天來。
面衝風雪吹三月，馬避干戈易四迴。
带雪燒柴平體粟，瀝槽沽酒慰饑雷。
如聞明日登閩嶺，茅舍春風夜滿懷。
雲際嶺
作者：鄧肅
朝代：宋

蒼蒼九萬里，拍塞雨天葩。
雲際在天上，我去更携家。
不知山高低，晶熒浩無涯。
迴頭見侍香，濛濛隔瓊花。
雹
作者：鄧肅
朝代：宋

黑雲壓山山欲頹，阿香推車震不開。
廣寒宮中珠徑寸，狂風傾下九天來。
高堂砰轟倒四壁，萬瓦飛空如轉石。
燈火青熒不敢明，世間誰有膽三尺。
年來蠢動敢爭豪，鰍鱔起舞狐狸嗥。
一振天威百怪息，夜半雲收北極高。
霹靂松
作者：鄧肅
朝代：宋

老榦千年如削鐵，蟄龍釀春未肯泄。
阿香推車動地來，振起虬髭上天闕。
砰轟一聲驚倒人，雨勢更挽銀河傾。
炎洲六月塵生海，一朝化作無邊春。
靈應寺二首·其一
作者：鄧肅
朝代：宋

松篁擁翠入雲間，雅稱高人卷道閑。
自是紅塵飛不到，一溪流水遶青山。
靈應寺二首·其二
作者：鄧肅
朝代：宋

老木森森小徑斜，淡烟橫鎖兩三家。
晚來欲寫瀟疏景，舉目遥岑更望賒。